لووتكه په‌رله‌مانییه‌كه‌ی به‌غدا – Knwe.org\nسەرەکی » وتار » د.به‌ختیار شاوه‌یس » لووتكه په‌رله‌مانییه‌كه‌ی به‌غدا\nلووتكه په‌رله‌مانییه‌كه‌ی به‌غدا\nبه‌غدای پایته‌خت و هۆڵه‌كه‌ی فندق ره‌شید به‌دیاریكراوی بووه بە شوێنی كۆكه‌ره‌وه‌ی ده‌سه‌ڵاتی ته‌شریعی ده‌وڵه‌تانی دراوسێی عیراق و مه‌سه‌له گرنگه‌كانی سه‌قامگیری و په‌ره‌پێدان و فاكته‌ری گه‌ڕانه‌وه‌ی به‌غدا بۆ رۆڵه میحوه‌رییه ئیقلیمی و نێوده‌وڵه‌تییه‌كه‌ی. به‌خوێندنه‌وه‌ی لێكه‌وته‌كانی ئه‌م لوتكه‌یه و هه‌لومه‌رجی گۆڕانكارییه‌كانی ناوچه‌كه و دۆخی سیاسی له‌ئاستی ناوخۆی وڵات، ده‌كرێ هه‌ندێك ئاماژه به‌دیبكرێت كه تیشك ده‌خه‌ینه سه‌ریان؛\n١-له‌ئاستی دیپلۆماسی: گه‌ڕانه‌وه‌ی هێزی عیراقه له‌ئاستی په‌یوه‌ندییه ده‌ره‌كییەكان و جموجوڵه دیپلۆماسییه‌كان و فراوانكردنی ئاسۆی ئه‌م تێگه‌یشتنه‌یه به‌وه‌ی كه به‌ته‌نها ده‌وڵه‌تانی عه‌ره‌بی دراوسێ نه‌گرێته‌وه، به‌ڵكو ئێرانییه‌كان و توركه‌كانیش به‌جیاوازی باكگراوندی تائیفی و زمان و ریزبه‌ندی ستراتیژی و قوڵایی مێژووییه‌وه دێن له به‌غدا به‌شداریی ده‌كه‌ن له گردبوونه‌وه‌یه‌كدا كه هێڵه گشتییه‌كانی له‌سه‌ر سه‌قامگیری و په‌ره‌پێدان دامه‌زراوه.\n٢-له‌ئاستی سه‌قامگیری: لوتكه‌كه هۆكارێكی ئیجابی ده‌بێت بۆ سه‌قامگیربوونی دۆخی عیراق له‌ڕووی ئه‌من و ئارامییه‌وه، چونكه له‌ساڵانی رابردوودا به‌شێكی سه‌ره‌كی له هۆكاری تێكچوونی ئاسایش و ئه‌نجامدانی كارو كرده‌وه‌ی تیرۆریستی په‌یوه‌ندیی به‌دزه‌كردنی تیرۆریستانه‌وه هه‌بوو كه له‌وڵاتانی دراوسێوه ده‌هاتن و له‌عیراق کردەوەکانیان ئه‌نجامده‌دا، ته‌نانه‌ت له‌حوزه‌یرانی ٢٠١٤دا داعش له‌سنووره‌كانی سوریاوه هاتنه موسڵ و دواتر ده‌ستیانگرت به‌سه‌ر پانتاییه‌كی فراوان له‌خاكی عیراق و ده‌یان و سه‌دان كاره‌ساتی گه‌وره‌ی مرۆیی و مه‌عنه‌وی و ماددیان بەسەرهێناین. هه‌ربۆیه روبه‌ڕوبونه‌وه‌ی تیرۆر و چه‌سپاندنی سه‌قامگیری ئه‌گه‌ر له‌دیوێكدا وابه‌سته‌ی زه‌مینه فكری و په‌روه‌رده‌ییه ناوخۆییه‌كه‌ی عیراق بێت، ئه‌وا له‌دیوه‌كه‌ی تردا گرێدراوه به‌پته‌وكردنی په‌یوه‌ندیی نێوان دراوسێ و ته‌نسیق و هاریكاریكردنی زیاتر له‌نێوان ده‌وڵه‌تان، كه كاریگه‌رییه ئیجابییه‌كانی ئه‌مه نه‌ك به ته‌نها بۆ خودی عیراق، به‌ڵكو بۆ دراوسێكانیشیه‌تی.\n٣-له‌ئاستی په‌ره‌پێدان: حاڵی حازر عیراق و پڕۆسه سیاسییه‌كه‌ی له‌قۆناغی ئاوه‌دانكردنه‌وه و وه‌به‌رهێنان و نه‌هێشتنی ئاسه‌واره وێرانییه‌كانی دوای داعشدان، هه‌ربۆیه به‌شداریی چالاكانه‌ی ئه‌م ده‌وڵه‌تانه‌ی دراوسێ و وه‌گه‌ڕخستنی كۆمپانیا وه‌به‌رهێنه‌كانیان، ده‌بێته هه‌وێنی ئاوه‌دانكردنه‌وه‌ی ناوچه‌كانی سنووری موسڵ و به‌غدا و فه‌للوجه و كه‌ركوك و ئه‌نبار و دیالە و سه‌ڵاحه‌دین، كه زیانی گه‌وره‌یان به‌ركه‌وتووه. هه‌روه‌ك ده‌كرێ له‌ڕه‌هه‌ندێكی دیكه‌وه كاریگه‌ریی هه‌بێت بۆ چاره‌سه‌ركردنی كێشه‌كانی خزمه‌تگوزاری له پارێزگای به‌سره.\n ماوه‌ته‌وه بڵێین لوتكه‌كه گرنگ و كاریگه‌ره بۆ ئێستای عیراق و پێشخستنی پڕۆسه‌ی سیاسی، به‌ڵام گرنگتر له‌مه ئه‌وه‌یه كه له‌داهاتوودا به‌رهه‌مه كردارییه‌كانی ئه‌م لوتكه‌یه ده‌ربكه‌وێت و خاڵه‌كانی به‌یانی كۆتاییه‌كه‌ی به‌پڕۆژه‌ی كرداری ره‌نگبداته‌وه.


📕 پانۆرامای بەکارهێنانی چەکی کیمیایی لە کوردستان Pertûkxane\n📅 Demê tumarkirinê Jun 15 2017 3:41AM\n👁 Ev babete 11,482 car hatiye dîtin\nنووسینی: د.ناجیح گوڵپی بابەت: یاداشت و بەڵگە پاش [ Zêde... 👁] ✖ ✖ 0 0 ✔ 90% ✍ S.E. 15-6-2017 3:41:47\n📝 دوا نامەی ئەنفالکراوێک - عوسمان حەسەن فەرەج Belgename\n📅 Demê tumarkirinê Apr 14 2017 9:41AM\nعوسمان حەسەن فەرەج، خەڵکی گوندی گۆلباخی ناحیەی قاد [ Zêde... 👁] ✖ ✖ 2 0 ✔ 99% ✍ H.B. 14-4-2017 9:41:31


شیعر بە تێگەیشتنی نیشانە \n(شوعەیب میرزایی) لە رێگای شیمانەیی نكۆڵكەر و تێكشكاندنی پەیوەندییە باوەكانی زمان و لە سەر بنەمای هاوشێوەیی دەنگی و دووبارەكردنەوەوەی دەنگی بە شێوەیەكی ناڕاستەوخۆ بە نیشانە (sign- یان ئاماژە) دەگات.\nشكلۆفیسكی پێیوایە زمانی شیعری زمانێكە مانا رەتدەكاتەوە، یان لە رێگای شیمانەییەوە شیمانەیی بەرهەم دەهێنێت.. كەواتە شیعر بەو جۆرەی شوعەیب میرزایی وێنای دەكات بۆ (گوتن و مانا، دۆزینەوە و دامەزراندن) سەر شۆڕ ناكات، ئەوەش بە رزگاركردنی شیعری دەزانێت و بە تێپەڕاندنی سوننەتگەرایی دادەنێت! بەڵام بە بڕوای من ئەوە (ریزۆم- rhizome)ە، ئەوە دەنگێكی فرە رەهەندە، كە هەزاران دەنگی لەخۆ گرتووە.. بە مانایەكی دیكە ئەو قسەیەی من جەستەی شیعر وەك تۆڕێك یان زنجیرە تۆڕێك دادەنێت، بەو مانایەش ریزۆم ئەو رووەكە ورد و باریكەلەی كە نە سەرەتای هەیە و نە كۆتایی، نە ئەسڵی هەیە و نە ئامانج، دەبێتە كلیلی راڤەكردن و خوێندنەوەی فرە رەهەندی بەردەوام، بەردەوام ساتمە بە خوێنەران دەكات و خوێنەرانی تەقلیدی لە خۆی دەتۆرێنێ...\nئەگەر دەقی شیعری لای شوعەیب میرزایی بە پلەی یەكەم بونیادێكی دەنگی هەبێت! ئەوە گەڕانەوەیە بۆ (جاكۆبسون) و فۆرمالیستەكانی رووس، كە پێیانوابوو شیعر لە سەر بنەمای هاوشێوەیی و دووبارەكردنەوەی دەنگی كار دەكات.. ئەوەی شیعر بونیادێكی دەنگی هەیە، لە دەقەكانی (شوعەیب میرزایی)دا دەبینرێت...\nلەگەڵ شۆڕشی پیشەسازی تۆڕە پیشەسازییەكان بەرانبەر تۆڕە سروشتییەكان دەبنەوە و چەمكی ریزۆم دژ بە تۆڕی سروشتی بوو، دژ بە درەختی لۆژیكی و فەلسەفەی دیكارت، كە وەك درەخت خەریكی دامەزراندن و رەگداكوتان و پەلوپۆ هاویشتن بوو، دژ بە درەختی مەعریفە و فەلسەفەی هیگل كە بۆ گەیشتن بە ئامانج درێژەی بە جولەی نەشونماكردن دەدات.. ئەو چەمكە دۆلۆزییە نە بایەخ بە ئەسڵ دەدات، نە ئامانج، بەڵكو دەیەوێت تا دوا سنوری خۆی بڕوات، كە بێ سنورییە! لای ژیل دۆلۆز مەسەلە بنەڕەتییەكە رزگاركردنی فرەیی نییە، بەڵكو ئاڕاستەكردنی فیكرە بەرەو چەمكێكی نوێ كە نە یەكە و نە فرە، بەڵكو یەك دەنگی فرەیە، كە هەزاران دەنگی هەیە.\nلە جادە شەكەتر\nئەم هێلانەی سپی ئەچم تا\nعافیەت قەوری لە كوێ بوو؟\n-: لە چنار لە چناری چی؟\nلە چنار پیاوێكیان كێشابوو\nدار دڵ رەقە\nئەو رۆژانە جەرسەقیل\nكاری هەموومان........... ئەكا و\nقاڵاو لە بێكاریا\nكڵاو ئەكاتە بەر باران!\nشیعر دەنگێكی فرە رەهەندە و مەرج نییە بچێتە سەر فۆڕمە سوننەتگەراییەكانی دوێنێ، مەرج نییە بەردەوام بیر لە یەكەی بابەت و یەكەی ریتم و یەكەی نیشانەكان بكەینەوە، شیعری شوعەیب میرزایی نە نەخشە بۆ داڕێژراوە و نە لە سرووشی شاعیرانەوە سەر دەكات، بەڵكو لە (شەكەتی جادەوە) دێ.. شیعر بەو مانایە هەمیشە جوگرافیایە، نەك مێژوو، هەمیشە شیعر بەو مانایە گەشتكردنە بە دنیای بێ سنور نەك نیشتەجێی شوێنێكی دیاریكراو، هەمیشە شیعر بەو مانایە مانەوە نییە بەڵكو سەفەری بەردەوامە.. هەموو ئەو قسانە بۆ (دۆلۆز) و مانا دۆلۆزییەكەی دەمانگەڕێنێتەوە، دۆلۆز هەموو ئەوانە بە ریزۆم دادەنێت، ریزۆم ئەوەیە لە نێو شتەكاندا بیر لە شتەكان بكاتەوە، شیعریش ئەوەیە لە نێو زماندا بیر لە زمان بكاتەوە.. بەو مانایەش بڕوای بە رەگبوون نییە، بەڵكو بڕوای بە رەگە تۆڕە، بەو مانایە بڕوای بە پنت نییە، بەڵكو بڕوای بە هێلە..\n(دار دڵ رەقە، بنوسە درەخت).. لە راڤەكردنی ئەو دەقەی سەرەوەدا لە نیشانە و سەرچاوەكانی نیشانەوە بە بابەتی نیشانە و ئاماژەكانی نیشانە دەگەیین.. چونكە نیشانەكان رێگایان بۆ (قاڵاو و بێكاریا) دادەنێن تاكو (كڵاو بكاتە بەر باران!) هەمیشە نیشانەكان بیركردنەوەی بە تاڵ خۆش دەكەن، تاكو دنیا بە ئەویدیكەی جیاواز بگەیەنن، ئەوە نیشانەكانن لە ژیانی رۆژانەماندا كۆی ئەو مانایانەمان پێدەبەخشن، كە (لە چنار پیاوێكیان كێشابوو).. ئەوە نیشانەكانن وەك ئەوەی گەردوون پێشنیاری كردوون، وەك ئەوەی سیستم ئاماژەیان بۆ دەكات، ئێمەش لە (جادە شەكەتر) بە جیاوازییەكانی خۆمانەوە دەنازین و خۆمان بە خاوەنی نیشانە شیمانییەكان دادەنێین، (ئەم هێلانەی سپی ئەچم، تا /نەچم/)...\nبەكر ئاڵەیی/ تەنیایی\nمحمدی مام ڕسوڵ/ کەدڵی ئەو کانونە دەشکــێ .!\nمحەمەد رەنجاو/ گەمەی ماسیەکان\nمامۆستا فەیسەڵ عوسمان پیشانگایەكی تایبەتی كردەوە\n92هەمین خەڵاتەکانی ئۆسکار دابەشکران\nسەلام عومەر/ چڵپاو


کۆمیتەی داکۆکی لە ماف و ئازادیەکان: لەبری خۆپیشاندەران ڕووبەڕووی داگیرکەران ببنەوە – کوردی – RojNews.News\n04/12/2020 - 2:05:12 pm\nکۆمیتەی داکۆکی لە ماف و ئازادیەکان لە باشوری کوردستان، لەسەر هێرشکردنە سەر خۆپیشاندەرانی سلێمانی و دەستگیرکردنیان ڕاگەیەندراوێکی بڵاوکردەوە و تێیدا ئیدانەی هەڵسوکەوتی هێزە ئەمنییەکان دەکات بەرامبەر بە خۆپیشاندەران، دەڵێت: لەبری ئەوەی سەرباز بهێنن بۆ پەلاماردانی خۆپیشاندەران با لە سنوورەکان ڕووبەڕووی داگیرکەران ببنەوە.\nماوەی دوو ڕۆژە لە شاری سلێمانی خۆپیشاندان دژی دواکەوتنی موچە و خراپی دۆخی ئابووری دەستی پێکردووە، بەهۆی هێرشی هێزە ئەمنییەکانەوە چەندین خۆپیشاندەر بریندار بوون، زیاتر لە ٥٠ خۆپیشاندەریش دەستگیرکران.\nکۆمیتەی داکۆکی لە ماف و ئازادیەکان لە باشوری کوردستان، لە ڕاگەیەندراوێکدا لەسەر بەکارهێنانی هێز دژی خۆپیشاندەران دەڵێت: ماوەی زیاتر لەپێنج ساڵە دەسەڵاتدارانی هەرێم، جارێك بەبیانووی شەڕی داعش و جارێك بەبیانووی ڤایرۆسی كۆرۆنا، كەوتونەتە دروستكردنی قەیرانێكی دارایی دەستكرد، جگە لەكەمینەیەك كەپاسەوان و خزمەتكاری ئەم دەسەڵاتەن لەخۆشگوزەرانی دەژین، زیاتر لەچوار ملیۆن ئینسانی باشوری كوردستان بەپیاو و ژن و مناڵ و خاوەنپێداویستی تایبەت و خانەنشین و فەرمانبەرو مامۆستا لەكولە مەرگیدا دەژین.\nهەروەها دەڵێن: ڕۆژ گریان و ناڵەی پیاو ژن و منداڵ نەبیستین، ڕۆژ نییە لەسایەی دەسەڵاتی سێكوچکەی (پارتی، یەكێتی، گۆڕان) دا پاڕانەوەو گریان و هاواری فەرمانبەر و مامۆستایەك نەبینیین، لەملاشەوە بەرپرسانی سێكوچكەی دەسەڵات شەوانە ملیۆنان دۆلار لەگومرگ و خاڵە سنووریەكان قازانج دەكەن، ئەمە جگە لەوەی رۆژانە بەفەرمی نیو ملیۆن بەرمیل نەوت دەفرۆشن، كەچی دوو مانگ جارێك چارەکە موچەیەك بە فەرمانبەران و مامۆستایان ڕەوا نابینن.\nلە کۆتایشدا دەڵێن: دەسەڵاتدارانی باشور لەبری ڕێزگرتن لەداخوازیەكانیان لەشاری سلێمانی هێزە ئەمنیەكانی سلێمانی بەربوونەتە گیانی خۆپیشاندەران و لەهەولێرو زۆنی زەردیش پارتی و هێزە داپۆلسێنەرەكەی شاریان كردووە بەسەربازگە، بەتوندی ئەم ڕەفتارە عەسكەریتاریەی (پارتی، یەكێتی، گۆڕان) شەرمەزار و مەحكوم دەكەین، ڕایدەگەیەنیین لەبەرامبەر ئازاردانی هەر خۆپیشاندەرێك دەبێت باجێكی قورس بدەن، لەبری ئەوەی ڕووبەڕووی مامۆستا و فەرمانبەران ببنەوە، لەسنوورەكانی هەرێمی کوردستان ڕووبەڕووی هێزە داگیراکەرەکان ببنەوە.


بودجەی 2020 پەسەند ناکرێت\nYou are at:Home»تەوەر»هەواڵ»تایبه‌ت»بودجەی 2020 پەسەند ناکرێت\nBy nuche.net on\t 2020/06/29 تایبه‌ت, عێراق و جیهان, گرنگ\nبودجەی دارای گشتی 2020 عێراق، كە دوای ەو هەموو دواکەوتنە دەبوو تا ئێستا لە ئەنجومەنی نوێنەران پەسەندی بكردبایە، بەڵام تا ئێستا ئەو بودجەیە نەگەیشتووە و 30-6-2020 دوا وادەیە، كە دەبێت حكومەتی عێراق پڕۆژە یاسای بودجەی دارایی بۆ ئەنجومەنی نوێنەران بنێرێت، ئەندامێكی كوردی ئەنجومەنی نوێنەرانی عیراقیش دەڵێت وەزیری داریی سەرقاڵی بودجەی 2021-ە.\nلە لێدوانێكی تایبەتدا سەبارەت بە بودجەی دارای گشتی عێراق، جەمال كۆچەر، سەرۆكی فراكسیۆنی یەكگرتوو لە ئەنجومەنی نوێنەرانی عێراق، بە نوچە-ی راگەیاند: حكومەت پڕۆژەی بودجە نانێریت، چونكە وەزیری دارایی بەڕاشكاوی دەڵێت، نانێرم و ئەو دەڵێت ”پێویستم بە مانگێك کات هەیە تا ئەژماری بكەم و بۆ ئەنجومەنی نوێنەرانی بنێرم و ئێوەش تا گفتوگی دەكەن لەسەری، و پاشان بۆ سەرۆك كۆماری بنێرن وئەو ئالیەتە زۆری دەوێت، چونكە ئێنجا بۆ ئێمەی بگەڕێنەوە، هەمواری بكەین و دیسان بینیرنەوە بۆ ئەنجومەنی نوێنەران دەنگی لەسەربدەن پاشان بچێتەوە ڕۆژنامەی وەقائع ئەوەش دوو مانگی دەوێت”.\nجەمال كۆچەر گوتیشی، وەزیری دارایی دەڵێت، ئێستا سەرقاڵی بودجەی 2021 -م تا بۆ ئەنجومەنی نوێنەرانی بنێرم، چونكە لە یاسای ئیدارەی مالی دا هاتووە، کە دەبێت لە 15-ی 5 حكومەت سەرقاڵی بودجەی ساڵی داهاتوو بێت، بۆیە وەزیری دارایی دەڵێت سەرقاڵم تاکو بودجەی 2021 لەكاتی خۆی بۆ ئێوە بنێرم.\nسەبارەت بە پشكی هەرێم لە بودجەی عێراق، ئەندامەكەی ئەنجومەنی نوێنەرانی عێراق لەلیژنەی دارایی ڕوونی كردەوە، کە ئەو ڕێكکەوتنەی لە نێوان هەرێم و بەغدا هەبوو گەر بیگەڕێننەوە ئەوە بەهەمان شێوە بودجەش دەنێرن، چونكە ڕێكکەوتنی نوێ لە ئارا دا نییە، هەرلە سەر ڕێكکەوتنە كۆنەكە دەڕۆن. هاوكات ئەوەش دەوستێتە سەر ئەوەی ئایا هەرێم دەتوانێ قەناعەت بە بەغدا بێنی بەو بڕە نەوتەی ڕادەستی دەكات لەبەرامبەردا 452 ملیار وەربگرێت.


هاوژین مه‌لازاده ناوی مێسی لەسەر دەستی تاتۆ دەکات\nلەلایەن کارۆخ ڕواندزی لە 2017/04/23 تۆپ, کوردستان\nوادیارە کلاسکۆی زەوی ناوەندی هونەریشی بەخۆیەوە سەرقاڵ کردووە، هاوژین مه‌لازاده، خانمه هونه‌رمه‌ندی كورد، پێشبینی خۆی بۆ یاریی كلاسیكۆی نێوان ڕیال مه‌درید و بارسێلۆنا ئاشكرا ده‌كات و سه‌رسامی ئاستی یاریزانی بارسێلۆنا مێسی_یه و ناوی یاریزانەکە لەسەر دەستی تاتۆ کردووە.\nهاوژین مه‌لازاده، له‌مباره‌یه‌وه به (یاریگانێت)ـی ڕاگه‌یاند : “پێشبینی ده‌كه‌م یانه‌ی بارسیلۆنا براوه‌ی یارییه‌كه بێت، ئه‌گه‌ر میسیش گۆڵ تۆمار بكات، ئه‌وا یارییه‌كه به تاموچێژتر ده‌بێت”.\nهه‌روه‌ها، گوتیشی : ” پێشبینی ده‌كه‌م بارسا به ئه‌نجامی 3_1 یارییه‌كه له‌به‌رژه‌وه‌ندی خۆیی كۆتایی پێ بهێنێت”.\nهاوژین، گرنگی به وه‌رزشكردن ده‌دات و چه‌ند مانگێكیش به مه‌به‌ستی دابه‌زاندنی كێشی خۆى، ڕۆژانه به‌رده‌وام وه‌رزشی ئه‌نجامداوه، ماوه‌یه‌ك پێش ئێستا تاتۆیه‌كی له‌سه‌ر ده‌ستی نه‌خشاندووه و نوسیوویه‌تی (لیۆ)، گوتیشی : ” سه‌رسامم به ئاستی یاریكردنی مێسی، چونكه یاریزانێكی زیره‌كه”.\nبڕیاره ئێواره‌ی سبه‌ی شه‌و یه‌ك شه‌ممه 23_4_2017، كاتژمێر 9:45 خوله‌ك به كاتی هه‌رێمی كوردستان، یانه‌ی ڕیال مه‌درید و بارسیلۆنا، له نێو یاریگای سانتایكۆ بێرنابیۆ ڕووبه‌ڕووی یه‌كتر ببنه‌وه، ئه‌و یارییه به پڕبینه‌رترین یاری كلاسیكۆ له جیهاندا داده‌نرێت ، بۆیه به كلاسیكۆی زه‌وی ناوزه‌ند ده‌كرێت.\nبابەتی پێشووبەپەلە… دادگا بڕیاری خۆی لەسەر بەشداریکردنی نێیمار لە کلاسیکۆ دەرکرد\nبابەتی دواتر کێ خاوەن یەکەم هاتریکی فەرمی و نافەرمی کلاسیکۆ بوو


جیۆکۆڤیچ بەهێزەوە گەڕایەوە و نازناوی ئوسترالیای کراوەی بەدەستهێنا – تۆڕی میدیایی خەڵک\nجیۆکۆڤیچ بەهێزەوە گەڕایەوە و نازناوی ئوسترالیای کراوەی بەدەستهێنا\n2020/02/02 - 10:00 PM\nیاریی کۆتایی پاڵەوانێتی ئوسترالیای کراوە لەنێوان نۆڤاک جیۆکۆڤیچی سڕبی و دۆمینیک تیمی نەمسایی ئەنجامدرا و ناودارە سڕبییەکە سەرکەوتنی بەدەستهێنا.\nلەکۆمەڵەی یەکەمدا جیۆکۆڤیچ ئاستە ناوازە ئاساییەکەی خۆیی پێشکەش کرد و بەئەنجامی (٦ – ٤) بردنەوەی بەدەستهێنا.\nلەکۆمەڵەی دووەمدا ماوفاجەئە ڕوویدا و دۆمینیک تیم هاوکێشەکانی پێچەوانەکردەوە، توانی کۆمەڵەی دووەم بە ئەنجامی (٤ – ٦) بباتەوە، هەروەها کۆمەڵەی سێیەمیشی بە ئەنجامی (٢ – ٦) بردەوە و ئەنجامەکەی کرد بە دوو کۆمەڵە بەرامبەر کۆمەڵەیەک.\nبەپێچەوانەی سەرجەم بۆچونەکانەوە، نۆڤاکی دووەمی ڕیزبەندی یاریزانانی جیهان بەهێزەوە گەڕایەوە و کۆمەڵەی چوارەمی بە ئەنجامی (٦ – ٣) بردەوە.\nکۆمەڵەی پێنجەم یەکلاکەرەوە بوو و ململانێی توند لەسەر نازناوەکە دروست بوو، لەکۆتاییدا یاریزانە سڕبیەکە بە ئەنجامی (٦ – ٤) بردنەوەی بەدەستهێنا و یارییەکەی بە ئەنجامی (٣ – ٢) لەبەرژەوەندی خۆی کۆتایی پێهێنا.\nڕووبەڕوبوونەوەکە چوار کاتژمێری خایاند و جیۆ بۆ جاری هەشتەم لەمێژوویدا نازناوی ئوسترالیای کراوەی بەدەستهێنا.\nبەم بردنەوەیە، یاریزخانە سڕبییەکە ژمارەی نازناوەکانی گراند سلامی لەتەمەنی وەرزشییدا گەیاندە ١٧ نازناو و تەنها سێ نازناوی ماوە ڕیکۆردی ڕۆجێ فێدرەری ئەفسانەی سویسری بهاوتا بکاتەوە کە خاوەنی ٢٠ نازناوی گەورەیە.\n(ڤیدیۆ) تۆتنهام بە سێ خاڵی سیتی لەپلەی هەشتەوە بۆ پێنجەم بازیاندا\nپێریس: ئەوەی ئێمە هەمانبوو لیڤەرپوڵیش هەیەتی و تاکۆتایی نادۆڕێن


بیرەوەریەکانم زرار سلێمان بەگ دەرگەڵەیى 1943ــ 1977 (بــەشـى شــەشـەم)\nSaturday, 09.08.2012, 12:00\nشۆڕشى 14 ى گەلاوێژى 1958 لە عێراق و گەڕانەوەمان بۆ نیشتمان\nئەوەى جێگاى دڵخۆشىو شادیمان بوو لەگەڵ سەركەوتنى شۆڕشى (14ى گەلاوێژى 1958) لە عێراق دەرگا كرایەوە بۆ دەربەدەرو پەنابەرەكان ئەوانەى دوور لە ووڵات بوون كە بگەڕێنەوە باوەشى گەرمى نیشتمانى خۆشەویستمانو ناو كەسو كارەكانیان، بێگومان ئێمەش لەو پەنابەرە ئاوارانە بووین بگەڕێینەوە نیشتمانمان كوردستانى پاوان كراو. ئەوەى بە دیار كەوت لەدواى بەرپابونى شۆڕشى گەلاوێژى پێشكەوتنخواز بە ماوەیەكى كورت مەلامستەفاو چەند كەسێكى ترى لەگەڵ گەڕانەوە، لە ڕێگاى حكومەتى (چیكۆسلۆفاكیا)ئەوان بە فرۆكە گەڕانەوەو ئێمە ماینەوە بۆ ماوەى هەشت مانگ لە سۆڤیەت چاوەڕوانى گەڕانەوە بووین، ئەوە بوو لە مانگى (2/1959) ئاگادار كراین كەوا بڕیارى گەڕانەوەمان دەرچوە.\nهەروەك لە سەرەوە نوسراوە میرحاج لە عێراق گەڕایەوە سۆڤیەت بۆ ئامادەكردنو ڕێكخستنى ئەوانەى بڕیار بوو بگەڕێنەوە عێراق، هەر لەو ڕۆژەوە كە ناوبراو گەیشتەوە سۆڤیەت كوردەكان كەوتنە دەستو برد بۆ خۆ كۆكردنەوەو ئامادەكردن، میرحاج كۆبونەوەى بە هەموومان كرد بە درێژى بۆمان دواو پێشى ڕاگەیاندین كە حكومەتى شۆڕش لە عێراق ڕازى بووە بە گەڕانەوەمان داواشى لە سۆڤیەت كردوە بۆ ئەوەى ڕێگا بدات بەژنومنداڵى كوردە پەنابەرەكان، ئەوانەى لە سۆڤیەت ژنیان هێناوە لە گەڵیان بگەڕێنەوە عێراق، بەو مەرجەى ئەو ژنە سۆڤیەتیانەى كە ڕازى دەبن لەگەڵتان بێن با بفەرموون، تەنیا دوبارە تكام ئەوەیە ڕاستیان لێ مەشارنەوە با ئەوە بزانن كە ووڵاتى ئێمەو ژیانى ئێمە لەگەڵ وڵاتى ئەوانو ژیانى ئەوان زۆر لێك دورن، ئەگەر ئەو ڕاستیەیان ئێستا پێ بڵێن ئەوكاتە تاوان ناكەوێتە سەر شانى ئێوە، بەڵكو خۆیان ئەو بارە هەڵ دەگرن ئەو سەر كێشەیە لە ئێوە بەدوور دەكەوێتەوە.\nلە سەر ڕۆشنایى ئەو بڕیارەو بەپێى خۆئامادەكردن لە ڕۆژى(23/3/1959)دا ئێمە بەشى زۆرمان لە وێستگەى شەمەندەفەرى شارۆچكەى (ڤریڤسكى) ئەو شوێنەى ئێمەى لێ نیشتەجێ كرابوین كۆكردینەوەو كەلوپەلەكانیان لە شەمەندەفەر باركردو چاوەڕوانى بەڕێ كەوتنى شەمەندەفەر بووین، ئەوەى زۆر نیگەرانى كردم لەوكاتو ساتەى شەمەندەفەر وەستابوو بەڕاستى دیدارێكى زۆر بە پەرۆش دەكەوتە بەرچاوم ئەوەیش ئەوە بوو كەس وكارى ئەو ژنانەى لەگەڵ پیاوەكانیان ئامادە بوون بڕۆنە عێراق لە ناو فارغۆنەكانى شەمەندەفەر باوەشیان لە یەكترگرتبوو بە چاوى پڕ لە فرمێسك سەیرى یەكتریان دەكرد ئەو دەمە بەلامەوە گرانترین كات بوو ئەو دیدارە غەمناكە، لەوكاتەدا شەمەندەفەر زەنگى ئامادەبوونى لێداو خەڵكەكە بە دڵتەنگىو گریانو پەرۆشەوە لە شەمەندەفەر دابەزین لە كاتى جوڵانەوەى شەمەندەفەر دەستیان بۆ یەكتر بڵندكردوو دوا ماڵ ئاواییان لە یەكتركرد. لە كاتژمێر دە، شەمەندەفەر كەوتەڕێ بەرەو تاشكەند، كاتێك گەیشتینە ناو تاشكەند لەوێش وەستاین ئەوانەى لەوێ بوون هەڵمان گرتنو بەڕێ كەوتین بە هەمان ڕێگادا گەڕاینەوە،ئەوەى یانزە ساڵ پێیدا هاتبووین بۆ ئۆزبەكستان لە ئاسیاى ناوەڕاست. ئەوەى شایانى باس بێت ئەوەیە لە كاتى گەڕانەوەماندا هەندێك لە بارزانیەكان نەگەڕانەوەو لەوێ مانەوە، هەرچەندە هەوڵێكى زۆریان لەگەڵ درا بۆ ئەوەى بگەڕێنەوە، بەڵام هەوڵەكان هەمووى بێ ئاكام بوونو ڕازى نەبوون بگەڕێنەوە، بێگومان ئەوەش بارێكى گران بوو بۆ كەسوكاریان كە بەو شێوەیە بگەڕێنەوەو ئەوانیش لەوێ بمێنەوە. بەرەبەیانى ڕۆژى (24/3/1959) لە تاشكەند بەڕێ كەوتین شەووڕۆژ بێ وەستان دەڕۆیشتین تەنیا ئەو كاتەى شەمەندەفەر دەوەستا كە پێویستى بە شتێك هەبوایە یان مەكینەى بگۆڕێت، بەو شێوەیە چەند شەوو ڕۆژێك لە خاكى كۆمارى (قازاغستان) بەرەو سەروو ڕۆیشتین تا گەیشتینە شارى (سۆلى لیتسكى) لەوێوە بەرەو ڕۆژئاوا سوڕاینەوە تا گەیشتینە شارى (ئۆرالسك) بەڕۆژ بە شارى (ئنگلس)دا تێپەڕین لە شارى (سەراتۆف) جارێكى تر بەرەو سەروو ڕۆیشتین شەو بەدرەنگەوە گەیشتینە شارى (میچۆورینسكى) لەوێ بەولاوە بەرەو خوارەوە ڕۆیشین تا گەیشتینە (ڤۆرونیژ) لەوێوە جارێكى تر ڕوەو ڕۆژئاوا ڕۆیشتین لە شارى (كوورسك) بەرەو (خاركۆف) لە دواى گەیشتینە (كیروڤۆگراد) ئێوارەى ڕۆژى (2/4/1959)گەیشتینە (ئەدیسە) بەندەرى پاپۆرەكان.\nئەوەى دەمەوێ باسى بكەم هەر لە شارى (سەراقۆفەوە) تا گەیشتینە (ئەدیسە) بە ناو دارستانێكى پڕ لە دارو درەختى جوانى سنۆبەرو پەركو دارەكانى جۆراو جۆرو شارو دێهاتى ڕێكو پێكى شینا وەردى دەشتاییەكاندا تێپەڕ بووین لە زۆر شوێن شارى نوێو دێهاتى نوێ ئەوانەى لە شەڕ وێران كرابوون دیار بوو نوێ كرابونەوە، دەتوانم بڵێم ئەوەندە ڕۆژانەى لە ڕێگا بە شەمەندەفەر دەڕۆیشتین هەر لە تاشكەندەوە تا گەیشتینە (ئەدیسە) لەبەر خۆشى ڕێگا وامان دەزانى شەوو ڕۆژێكە چەند لەبەر جوانى دیمەنى سروشتى ئەو شوێنانەى پێیدا تێپەڕ دەبووین، ئەوەندەش لەبەر ئەو شەمەندەفەرەى ئێمەى هەڵگرتبوو هەموو شتێكى پێویستى تێدا هەبوو ئەوەى بتویستبایە، جیا لەوەش هەركەسەى جێگاى خۆى هەبوو، فارغۆنێكى تایبەتى هەبوو بۆ دانیشتنو خوێندنەوەو كات بەسەر بردن، لە كاتێكا گەیشتینە بەندەرى (ئەدیسە) زووبەزوو دەست كرا بە گواستنەوەى كەلوپەلى ناو شەمەندەفەر بۆ ناو پاپۆر، ئەو پاپۆرەى داندرابوو ئێمەى پێ بگەڕێینەوە نیشتمان. ئەوەى سود بەخش بوو لەو ماوەى وەستاین لە(ئەدیسە) توانیمان هەندێ شوێنى (ئەدیسە) كە نزیك بوو لە بەندەر ببینین، ئەوەى زۆر دڵخۆشو دڵگیر بوو بەندەر لە هەموو شوێنێك سەرنج ڕاكێش تر بوو لەبەرئەوەى ئەوەندەى پاپۆر تێدا وەستا بوون نەت دەزانى سەیرى كامەیان بكەى، زۆر بە ئارەزوەوە تا تاریك داكەوت بە دیار دیمەنى دەریاو بەندەرەوە وەستام بە درەنگەوە ڕۆیشتمە ناو پاپۆر، هەریەكەمان چوینە ئەو شوێنەى بۆمان دیاركرابوو، بەڵام ئەوەى ماڵو منداڵیان هەبوو شوێنى تایبەتیان پێدرا بوو، پاپۆڕەكە زۆر گەورە بوو ناوى (گرووزیا) بوو پاپۆڕى ناوبراو هى گواستنەوە بوو دیاركرابوو ئێمە بگەیێنێتەوە عێراق، لە كاتێك دونیا تاریك داهات هەریەكەمان بەپێى ئەو كارتەى پێیدرابوو ڕۆیشتینە شوێنەكانمان، وەك گوتراوە (گرووزیا) پاپۆرێكى گەورە بوو لە بەندەرى (ئەدیسە) تەنیا پاپۆرى لەو گەورەتر (راسیا) بوو لەبەندەرەكە وەستابوو وەك زاندرا ئەو پاپۆرەى ئێمەى سوارببوین بۆ گەڕانەوە زۆر جارى دیكەش بەو ڕێگایەدا ڕۆیشتووەو شارەزا بوو، لە ڕێك وپێكیو پاكو خاوێنى ئەوەندەى باسى بكەیت هەر كەمە، لە گشت ڕوێكەوە شوێنى واى تێدابوو وەك هۆڵى سینەماو مەكتەبەو هۆڵى خوێندنەوەو ناو داڵانەكانو گۆمى مەلەوانى كە جێى سەر سوڕمان بوون. شەو دواى ئەوەى نانمان خوارد هەركەسەو لەشوێنى دیاریكراوى خۆى پشومان داو خەوتین لە درەنگى شەو پاپۆڕ لە (ئەدیسە) بەڕێ كەوت ئاگاشمان لێ نەبوو كەى لە بەندەر دەركەوتین ئەوەندەمانزانى وا لە ناوەندى دەریای (ڕەش) دەڕۆینو لە ئاو زیاتر هیچ دیار نیە.\nلە ئەدیسە بەڕێ كەوتینو ووڵاتى سۆڤیەتمان بەجێ هێشت: دواى ئەوەى بە شەو لە(ئەدیسە) دەركەوتین بە ناو دەریاى ڕەش كەوتینە ڕێ بەرەو ئەو دەریایانەى دەكەوتنە سەر ڕێگامان، ئەو شەوە تا بەیانى ڕۆیشتین بەیانى بەڕادیۆى ناو پاپۆر ئاگادار كراین ئەوانەى لە قاتى سەرەوەو خوارەوەن بڕۆنە قاتى ناوەڕاست بۆ چێشت خواردن لە چێشتخانە، كاتێك چوین بۆ شوێنى خواردن چێشتخانەكە زۆر ڕێكو پێك بوو هەركەسەو دەچوو نانى دەخوارد، زۆر بەسەروبەر خەڵك بەڕێ دەكران ئەوانەى لەوێ كارمەند بوون ئیشو كارەكانیان بەپەلە ڕادەپەڕاند. دواى نان خواردن دەركەوتینە سەر مێردڕەوەكانو سەربانى پاپۆڕ لە گشت لایەك شوێنى دانیشتن هەبوو لە سەرەوەش گۆماوێكى مەلەو گۆڕەپانێكى یارى كردن هەبوون، ئەوەى دەمەوێ بیڵێم ئەوەیە كاتێك بەتەواوى سەیرى پاپۆڕمان دەكرد وەك گەڕەكە خانوێكى گەورە لەسەر ئاو بڕوات وابوو لە كاتى ڕۆیشتن سەیرى پاپۆڕمان دەكرد لە ناو دەریا زۆر لە ئۆتۆمبێل خۆشترو چالاكتر دیاربوو، ئەوەندەش جوان دەكەوتە بەرچاو لە ناو ئاو ئەوها توند دەڕوات واتدەزانى دەخوشێت. ئەوەى شایانى باسە ئەو پاپۆڕە گەورەیە ئەوەندەى خەڵكو بار هەڵگرتبوو بەو بارە گرانەشەوە لە ناو ئەو ئاوە بێ سنورە بێ وەستان دەڕۆیشت زۆر بە سوكى واتدەزانى هیچى پێ نیە، لە كاتێك لەگەڵ منداڵەكانم ڕۆیشتینە هۆڵى خوێندنەوە لەوكاتەى خەریكى خوێندنەوەى گۆڤارێك بووم لەو كاتو ساتەدا خێزانم زۆر بە سەر سامى سەیرى كردمو گوتى: (زرار ئەوەچیە ڕەنگت تەواو گۆڕاوە هەستە بڕۆینەوە ژورەكەمان). هەستام ئاوم خواردەوەو هەندێ ئاوم بە دەمو چاوم داكردو ڕۆیشتمە لاى دكتۆر، لەدواى سەیركردنم پرسى: (چى گرانت هەڵگرتووە؟) گوتم (نەخێر هیچى گرانم هەڵ نەگرتوە)، گوتى: (بیرت لە چى كردۆتەوە؟) گوتم: (بڵێم چى؟).\nبۆ ئەوەى لە بیركردنەوە دوور بكەومەوە ڕۆیشتمە ژورى مەكتەبە سەیرى كتێبەكانم كرد كەمێك هاتمەوە سەرخۆ دڵ تەنگیەكەم لە بیرچوەوە، دیار بوو مەكتەبەكە جۆرەها كتێبى تێدا بوو ڕوسىو هى نەتەوەكانى تریش، ئافرەتێكى لێبوو كارمەندى مەكتەبەكە بوو هەركتێبێكى داوات دەكرد یەكسەر دەیدایە دەستت لەوێ كەمێك لەگەڵ ئافرەتەكە كەوتمە قسەكردن ناوى (ماریانە) بوو زۆر وشیار بوو پرسى: (لە مێژە لە سۆڤیەتى؟) گوتم: (زیاتر لە دوازدەساڵە لە سۆڤیەتین)، بەڵام تەنها لە شوێنێك نەبووین ماوەیەك لە ئازربایجان بووین، چەندین ساڵیش لە ئۆزبەكستان بووین. ماریانە گوتى: (وا دیارە خوێندوتە لەو ماوەى لە سۆڤیەت بوى بۆیە ڕوسى ئەوەندە باش دەزانى، چونكە زمانى ڕوسى زۆر زەحمەتە بۆ فێربوون؟) گوتم: (بەڵێ خوێندومەو ژنیشم سۆڤیەتیەو قسەكردنمان بە ڕوسیە وە زۆریش دەخوێنمەوە سودم لە كاتى بەتاڵم وەرگرتوەو لە دەستم نەداوە). لەو گفتووگۆیە دابووین هاتن پێیان گوتم (زرار بڕۆ لاى شێخ سلێمان ئیشى پێتە)، ڕۆیشتمە لاى شێخ سلێمان، باوكم لەلاى دانیشتبوو ناوبراو گوتى: (كەپیتانى پاپۆڕ داواى كردوە كەسێك لە ئێمە بڕوات پەیوەندى بە كەپیتانەوە بكاتو كوردىو ڕوسى باش بزانێ منیش ناوى تۆم داونەتێ بڕۆلاىو خۆتى پێ بناسێنە بزانە چى دەوێ بۆى بكە، هەر ئەوكاتە چومە لاى كاپیتان خۆم پێ ناساند ناوبراو خۆشحاڵى خۆى دەربڕىو لەگەڵى كەوتمە قسە، كۆمەڵێك پرسیارى ئاراستە كردم هەمویانم وەڵام دانەوە لە دواییدا گوتى: (وا دەبێت بانگەوازێكمان دەبێت یان ڕوداوێك بە پێویست دەزاندرێت بە ڕادیۆى پاپۆڕ بە خەڵك ڕابگەیەندرێت ئەوكاتە تۆ بەكوردى بۆیان بڵاو دەكەیتەوە. بۆ ئەوەمان داواكردوى، لەئەمڕۆ بەولاوە هەموو ڕۆژ سەرمان بدە). كەپیتان (ئەرمەنى) بوو، ئەوەندەى بڵێى ڕوخۆشو مرۆڤانەو هەست بەرز بوو. ئەو ئێوارەیە لە دواى نان خواردن لەگەڵ منداڵەكانم ڕۆیشتینە هۆڵى سینەما فلیمێك ئیشى دەكرد كە هى شەڕى (ستالین گراد) بوو ئەگەر چى یەك دوو جارى تریشم بینى بوو، بەڵام هەر پێم خۆش بوو لە بەرئەوەى شەڕێكى دژوارى مێژویى بوو، ئەو شەوەش لە دەریاى ڕەش ڕۆیشتین لەگەڵ ئاسۆى بەیانى دیار بوو پاپۆڕ لەسەر خۆ دەڕۆیشت ڕۆژى (4/4/1959) گەیشتینە تەنگەبەرى (بەسفۆر) لە شارى ئەستەمبۆل دیار بوو پاپۆڕ بە ژێر پردێكدا تێپەڕى لەسەر بانى پاپۆر ئەودیوو ئەم دیوى شار دیار بوو هاتوچۆى ئۆتۆمبێلو خەڵك لە شەقامەكانى نزیك ئاو دیار بوو، لەو كاتە بەلەمێك لەپاپۆر نزیك كەوتەوە هەرزو قادرمەكەى پاپۆریان بۆ دابەزاندە خوارەوە دوو ئەفسەرى تورك بەسەركەوتنو چونە لاى كاپیتان، بەڵام دوا نەكەوتن زوو گەڕانەوە ناو بەلەمەكەیان لە دواى دابەزینى ئەفسەرە توركەكان، پاپۆرەكەمان جڵەوى بەردراو كەوتەوە ڕۆیشتن ئەمجارەیان كەوتینە ناو ئاوى دەریاى(مەڕمەڕە) ئەو دەریایە تەواو خۆشحاڵى كردم هەموو غەمو پەژارەى لە بیر بردمەوە، خۆشیەكەى لەوە دابوو سەیرى هەر لایەكت دەكرد لە دوورەوە لە ناوەندى دەریا دورگەى جوان جوان دەكەوتنە بەر چاو ئەو دورگانە دەرو پشتیان هەموى ئاوەو ئاوەدانیشى تێدایەو كۆشكو خانوەكانیان دیار بوون لەوێ بەو لاوە بەرەو تەنگەبەرى (دەردەنیل) ڕۆیشتین ئەویش هەمان دیمەنى جوانو سەرنج ڕاكێش بوون لەوێ بەم لاوە گەیشتینە دەریاى (ئیجە) بۆ خۆشىو جوانى ئەویش هەمان شت بوو بەڵكو شوێنى جوانترى لێ دەبیندرا لە هەندێ لە دورگەكان دوكەڵى كارگە دیار بوو، ئەوەى زۆر جوان بوو هەندێك لەو دورگانە لە ناوەندى دەریا وەك پارچە چیایەك هەڵكەوتبون، بەڕاستى جێگاى سەرنجو تێڕامان بوون لە بەرئەوەى تا لە دەریاى (ئیجە) دەركەوتین هەر لەسەر مێردڕەوەكانى پاپۆر بە ئارەزوەوە سەیرى ئەو دورگە جوانانەمان دەكرد بە تەواو بونى دەریاى (ئیجە) گەیشتینە دەریاى (سپى ناوەڕاست) بێگومان ماوەیەكى زۆر لە ناو ئاوى دەریاى ناوبراو ڕۆیشتین ئەو ماوە درێژە چاومان بە وشكایى نەكەوت جگە لە ئاو!! ئەوەى دەمەوێ باسى بكەم ئەو دەریایە پانو بەرینەى دەمان بینى بە شەوان وات دەزانى شارێكە لە شارە هەرەگەورەكان لە بەر ڕوناكى ئەو پاپۆڕانەى لە ناو دەریا هاتووچۆیان دەكرد كە ئەوەندە زۆر بوون لە ژماردن نەدەهاتن.\nدوانێك لەگەڵ شێخ سلێمان بارزانى: ڕۆژێك لە ناو دەریاى (سپى ناوەڕاست) پێش ئەوەى بگەینە (قەناتى سوێس) لاى شێخ سلێمان دانیشتبوین لەكاتى قسەكردن شێخ سلێمان گوتى: (ئەوە نزیك كەوتینەوە لە ووڵاتەكەمان كاتێ كە دەگەینەوە جێ تۆ دەڕۆیتەوە دەرگەڵەو ئێمەش دەچینەوە بارزان لێك دوور دەكەوینەوە دەترسم یەكتر لە بیر بكەین). لە وەڵامدا گوتم: (وا بزانم ئەوەندە ساڵانەى تاڵىو ناخۆشى، ڕێگا نادات یەكتر لەبیر بكەین ئەگەر خاوەنى وەفا بین. لە دواى چەند شەووڕۆژ ڕۆیشتن لەناو دەریاى سپى ناوەڕاست دا نزیك كەوتینەوە لە (قەناتى سوێس)، پێش ئەوەى بگەینە قەنات لە ئێزگەى ناو پاپۆڕ بەڕاگەیاندنێك ئاگادار كراین بە كوردىو ڕوسى گوتیان: (بۆ ئاگادراى پاش ماوەیەكى تر لە دواى یەك دووكات ژمێر دەگەینە بەندەرى (پۆِر سعید) لەوێ دەوەستین، تكایە كەس لەگەڵ ئەوانەى دێنە ناو پاپۆڕ نەدوێتو خۆیان لێ دوور بگرن بانەزانن ئێوە كێنو بۆ كوێ دەچن ئەگەر جنێویشو پێ بدەن ووڵامیان نەدەنەوە كەم یان زۆر بەدەنگ مێن با نەتان ناسن. بەڵێ لە دواى دووكاتژمێر گەیشتینە بەندەرى(پۆر سعید) لەوێ وەستاین لەبەر ئەوەى تێپەڕ بوون بە قەنات دا بە نۆرە بوو ئەوەندەى پاپۆڕ لێ وەستا بوون سەرت سوڕ دەما چاوەڕوانى نۆرە بووینو ئەو كەل وپەلانەى پێویستیان پێ هەبوو ڕێكیان خست كاتێك نۆرەمان هات بەندەرى (پۆڕسەعید)مان بەجێ هێشت، پێش بەڕێ بكەوین لە (پۆڕسەعید) بەلەمێك بەسەر خرایە سەر پاپۆڕ لەو شوێنە داندرا ئەوەى پیاوەكان شاییان لێ دەكرد بەلەمەكە دوو كەسى عەرەبى شەپوو شۆڕى ناڕێكو ڕوو گرژو نالێوەشاوەى لە ناو دابوون گوایا كەلو پەل دەفرۆشن وەك سێوو پرتەقاڵو مۆزو شتى تریش، بەڵام تا لە قەنات دەركەوتین گەیشتینە (سوێس) كەسیان بەلاوە نەچوو چیان لێ نەكڕین، ئەوانە سەریان لێ شێوا بوو لە زمانى ئێمە نەدەگەیشتن دەیان زانى ناوەكانمان ناوى ئیسلامین لەگەڵ ئەوانیش نەدەدواین، لە ناو قەنات پاپۆر زۆر سەبر دەڕۆیشت پاپۆڕەكەمان زۆر گەورە بوو نەدەكرا لەوێ بەپەلە بڕوات نەوەك لە عاردى بدات، چونكە قەنات ئەوەندە قوڵ نەبوو تاكو پاپۆرى گەورە بە تیژى تێیدا بڕوات لە كاتێكا پاپۆڕە گەورەكان بە قەناتدا دەڕۆیشتن تەنیا بەلەمە بچوكەكان دەیان توانى بەملاو ئەولادا ڕەت ببن، ڕۆیشتنى پاپۆڕەكان بە قەناتدا بە نۆرە بوو دەبوایە لە لایەك بوەستن تا نۆرەیان دەهات. لەوكاتەى پاپۆڕەكەمان (گروزیا) لە ناو قەنات دەڕۆیشت هەمومان لە سەر مێردڕەوەكان وەستابووینو سەیرى ئەملاو ئەو لامان دەكرد، دیاربوو لە دوو لاى قەنات ڕێگاى هاتووچۆى ئۆتۆمبێل هەبوو لە دیوەكانى قەنات خەڵك خەریكى كار بوون، كاتێك چاویان بە پاپۆڕى سۆڤیەت كەوت بە چەپڵە لێدان هاواریان دەكرد(دروژبە) یانى دۆستایەتى. كاتێك قەنات كۆتایى هات گەیشتینە (سوێس) ئەو دوو عەرەبەى لەگەڵ بەلەمەكەیان لە سەر پاپۆڕى ئێمە بوون گوێ بیست بوون خۆ بەخۆ بە عەرەبى دەستیان كرد بە جنێودان، لە كاتى ئەوانیان دابەزاند بەلەمەكەیان شۆڕ كردەوە بۆ ناو ئاو (فقێ حسنو میرۆ) بە عەرەبەكانیان گوت: (وەلو گەواوی) دیار بوو زۆر پەست بون. لە كۆتایى قەنات شارى (سوێس) دیار بوو بەڕاستى شارێكى زۆر ڕێكو جوان بوو بە شێكى كۆشكەكانى لە سەر لێوارى دەریا بوون،(سوێس)مان بە جێ هێشت گەیشتینە ناو دەریاى (سوور) دیار بوو دەریاى سوریش وەك دەریاى(سپى) قەرەباڵغ بوو، دوو ڕۆژو شەوێك لە ناویدا ڕۆیشتین كاتێك نزیك كەوتبوین لە ئاوى (سعودى) بوو بەڕۆژ كاتژمێر دە، ئەوەندەمان زانى دوو فڕۆكەى جەنگى لە چەشنى(میراج) زۆر بە ئاڵۆزى لە پاپۆڕى ئێمە نزیك كەوتنەوە پێوەیان دیار بوو نیازیان خراپە چەند جارێك بە دەورى پاپۆڕدا سوڕانەوە بە شێوەى ترسناك ئەوەى ڕاستى بێت خەڵك لە ناو پاپۆڕ زۆر تەنگاوو ئاڵۆز بوون، هاوكات لەگەڵ سوڕانەوەى فڕۆكەكان دوو گەمى جەنگى ئەمریكى هەریەكەى بەلایەكى پاپۆڕدا نزیك كەوتنەوەو بە تەنیشتماندا تێپەڕ بوون وا هەست دەكرا نیازیان خراپ بێت، بەپێى ئەو هەڵوێستەى دوور لە یاسا دەتوانن كارێكى ناڕەوا ئەنجام بدرێت، لەبەر ئەوە خەڵك ئاگادار كران كە ئاگادار بن نەوەك دەست درێژى بكرێتە سەر پاپۆڕى هاتوچۆى خەڵك گواستنەوە ئەگەر پێویست بوو وەڵامیان دەدرێتەوە. ئەوەى بەدیار كەوت لەو كاتەى فرۆكەكان بە نیازى ئاڵۆزى بەسەر پاپۆردا دەسوڕانەوە پاسەوانانى ناو پاپۆڕ چالاكو ئازایانە بە دیاركەوتنو ئەوەندە بەتەڕدەستى ئامادە بوون بۆ بەرپەرچ دانەوەى فڕۆكەكان، تا ئەو كاتەى پاسەوانەكان دەرنەكەوتن كەس بیرى نەدەكردەوە لە ناو پاپۆڕ پاسەوان هەبێت، هەروەها بە درەنگەوە زاندرا كەوا لە پێشەوەى پاپۆڕ غەواسە دەڕوات بۆ ڕێ ڕۆن كردنەوە.\nلەوكاتەى فڕۆكەكان دەسوڕانەوە لەسەر پاپۆڕى مەدەنىو هاتوچۆدا زاندرا لە قیادەى سوپاى سۆڤیەتى لە دەریاى ناوەڕاست ئاگادارى فڕۆكەكان كرابوو ئەگەر دوور نەكەونەوە لە پاپۆڕى (گروزیا) توشى لێدان دەبن. دواى ئاگادار كردنەوە فڕۆكەكان دوور كەوتنەوەو گەمیەكانیش دووركەوتنەوە، لە دواى نەمانى مەترسى فڕۆكەكان لەسەر بانى پاپۆڕ لەگەڵ (فقێ حسنو میرۆ) بەیەكەوە دانیشتین. ماوەیەكى زۆر لەناو ئاوى دەریاى سوور ڕۆیشتین چەندین شەوو ڕۆژى خایاند لەو ماوەیەدا چەند جارێك لەگەڵ باوكم كەوتینە دوان دەربارەى داهاتوومان لە دواى ئەوەى كە دەگەڕێینەوە چى پێویستە بكرێتو بیكەین.. بۆ ئەو مەبەستە دوو سێ خاڵم دیار كردبوون: 1- پێویستە شێوەى پەیوەندیمان لەگەڵ خەڵك بە دوور بینىو لە سەر خۆى بێتو دوور بین لە توندو تیژىوكارى نابەجێ هەموو كارەكان لە ڕێگاى لەیەك گەیشتن بێت. 2- بە پێویست دەزاندرێت ئەو ناكۆكیانەو دوژمنكاریانەى ڕابوردوو هەوڵبدەین نەمێنن لەگەڵ بنەماڵەى ئاڵانەو ماڵى نورى باویل ئاغا، ئەگەر لە دواى گەڕانەوە ئەو هەنگاوە باوێین بۆ ئێمە سەربەرزیە نەك لاوازى، ئەوكات خەڵكیش بەچاوێكى تر سەیرى هەڵوێستمان دەكاتو دەست خۆشانەمان لێ دەكەن. 3- لە دواى ماوەیەك پێشوازى كردن لەو میوانانەى دێنەلامان بەڕاست دەزانم بگەڕێینەوە سەر ئەو گوندانەى بە جێمان هێشتوون لە ساڵى (1946) لەوێ جێ نیش دەبینو كاسبى دەكەین.\nلەدواییدا بەتكا داوام لە باوكم كرد بۆ ئەوەى كەس دەست لەكارو هەستو نەستى ئەو ئافرەتە نەدات كە لەگەڵ من هاتووە، چونكە كەسو كارى ئەو ئافرەتە منم، منیش هەوڵ دەدەم دڵى نەڕەنجێت تا لە باوەشى مندا بێت، ئەوەى جێگاى دڵخۆشیم بوو باوكم بە پێشنیارەكانم ڕازى بوو بە خۆشحاڵیەوە گوتى: (بابەسەلامەتى بگەڕێینەوە ئینشااللە هەموویان چارەسەر دەكەین پێشنیارەكانت هەموى پەسندن).\nلە كۆتایى دەریاى سوور گەیشتینە تەنگەبەرى (باب المندب) لە بەندەرى ناوبراویش وەستاین، لەوێ ئەوەى پێویست بوو هەڵیان گرتو بەڕێ كەوتین بەرەو ڕوژهەڵات بەناو ئاوى (عەدەن)دا سوڕاینەوە بۆ ناو(دەریاى عەرەبى) لەوكاتەى لە ناو دەریاى ناوبراو دەڕویشتین لێپرسراوى پێشەنگاى ناو پاپۆڕ داواى یادگاریەكى لێ كردین، ئەوەى بە دیاركەوت هەر كۆمەڵێك بەو پاپۆڕە ڕۆیشتبن یادگاریان بۆ پاپۆڕ بەجێ هێشتووە داواشیان لە ئێمە كرد یادگاریەكیان بۆ بەجێ بهێڵین، ئێمەش بیرمان لەوە كردەوە شتێكى وایان پێ بدەین كە نیشانەى كوردى پێوە دیار بێت، ئەوەى بە دەستمان كەوت ڕانكوچۆغەیەكى زاخۆیى بوو كە بە شێوەى بادینى دروابوو، لەگەڵ قەلنەو باسكەو كیسەى توتنو ئەستێ و بەرد،ئەو شتانەمان لە مامەند وەرگرتن، چونكە پاراستبونىو لاى مابوون ئێمەش بە ڕوسىو بە كوردى لەسەرمان نوسین بەوشێوەیە: (ئەو ڕانكوچۆغەیە كە بەرگى كوردین لەسەر شێوەى بادینان لەگەڵ قەلنەو كیسەى توتنو ئەستێووبەرد یادگارن لەلایەن كوردە پەنابەركانى كوردستانى عێراق ئەوانەى زیاتر لەدوازدە ساڵ پەنابەر بوون لە یەكێتى سۆڤیەت، ئێستاش بە پاپۆڕى گروزیا دەگەڕێنەوە بۆ نیشتمانیان پێشكەشە بە پێشەنگاى ناو پاپۆڕى گروزیا لەگەڵ ڕێزمان (14/4/1959) لەلایەن نوێنەرى كوردە پەنابەرەكان، زرار دەرگەڵەیى و ئالۆ بارزانى درایە دەستى كارمەندى پێشەنگا (لیزا ئیڤا نۆڤنا).\nلە ناو ئاوى دەریاى عەرەبى زوو ڕۆیشتین دوایى سوڕاینەوە بەرەو كەنداوى (عومان) لەوێشەوە بۆ تەنگەبەرى (هورمز)و بەرەو كەنداوى عەرەبى ڕۆیشتین تا پێمان نایە ناو خاكى نیشتمان عێراقى (14ى تەمووزى 1958)، عێراقى ئازاد كراوى كورو عەرەب عێراقى سەربەرزى شۆڕش. ئەوەى جێگاى هەمیشە یادەوەریە لەو كاتەى پێمان نایەوە خاكى نیشتمان هەر لە سەر سنورەوە جەماوەر بە ئارەزویەكى پڕ سۆزانە لە پێشوازیمان بوونو پۆل پۆل وەستا بوون چاوەڕوانى گەیشتنى ئێمەیان دەكرد، جەماوەر پێشوازیەكى برایانەى گەرمیان لێكردینو بەخێرهاتنەوەیەكى پڕ لە هەستو سۆزیان لێ كردین كە شایانى ئەوەیە تا مردن لە بیر هیچ كەسێك نەچێت، ئەو پێشوازیە ڕوداوێكى گەشەدارى مێژووییە لە ژیانى كۆمەڵگاى عێراقى بەگشتىو برا عەرەبەكان بە تایبەتى.\nهیچ شكى تێدا نیە یادى ئەو پێشوازیە مێژوییە دروشمێكى بەرزە نەك هەر لەلاپەڕەى مێژوو دەنوسرێت، بەڵكو نەخشەیەو لەسەر دڵى هەموو ئەو نیشتمان پەروەرانەى لە بەشدارى پێشوازیەكەدا بوونو دەیان دیت هەر لەسەر سنورەوە ئەو خەڵكە لەسەر شەقەماكانو لە سەر لێوارى ئاوى شەتى عەرەب وەستابوون بەچەپڵە ڕێزانو بە دەنگێكى پڕ سۆز هاواریان دەكردو نوسینەكانیشیان بە نوسینى پڕ ماناو جوان بەرز كردبونەوە، ناو ئاوى شەتى عەرەب پڕ بوو لە بەلەمى پێشوازیكەران تا شارى (بەسرە) ئەو بەلەمانە لەگەڵ پاپۆڕى ئێمە لە ناو ئاودا بوونو هەڵپەڕكێو سەمایان دەكردو هاواریان دەكرد(بارزانیەكان هاتنەوە لە ساییەى زەعیمەوە) هەروەها هاواریان دەكردو بە نوسینیش نوسرابوو (اهلا بك بارزانى شعب العراق یحیك) لەو ئاهەنگو بەزم وهەڵپەڕكێیە لەناو بەلەمەكاندا پێش بگەینە(بەسرە) بەلەمێكى پێشوازى كەران نقومى ئاو بوو چەند گەنجێكیش لە ناو ئاودا خنكان كەبووە مایەى دڵتەنگىو ناخۆشیمان.\nئەوەى جێگاى خۆشحاڵیمان بوو ڕۆڵە دڵسۆزەكانى سوپا دڵسۆزى خۆیان بەوە نیشاندا كە هەر لە سنورى ئاوى عێراقەوە فڕۆكەكان نۆبەتداربوون لەگەڵ جەماوەر سەمایان دەكرد.. لە نزیك بەندەرى (بەسرە) لەسەر لێوارى شەت بە هەزاران كەس لە خەڵكى بەسرە لە ڕێ ڕۆیشتن دابوون بەرەو بەندەر دەهاتن بۆ پێشوازیمان.\nپاپۆڕى (گرۆزیا) لە بەندەر وەستا، بەڵام چى سەروبنى جەماوەر دیار نەبوو ئەوەندە خەڵك داڕژابوونە گۆڕەپانى بەندەر لە پێشوازیمان وەستا بوون، ئەوەى هەرگیز لە یاد ناكرێ ئەو پێشوازیە گەرمەیە كە لە خوارووى عێراق لە ئێمە كرا پێشوازیەكى هەمیشە زیندوە ئەو پێشوازیەى لەلایەن برا عەرەبەكانەوە لێمان كرا زۆر گەرم ترو بەرزتر بوو لەو پێشوازیەى كەلەلایەن خەڵكى كوردستانەوە لێمان كرا، لەو كاتەى پاپۆر لە بەندەر وەستا دەمانبینى خەڵك چیان دەكردو لە چ شادیەك دابوون بەرامبەر گەڕانەوەى ئێمە بۆ نیشتمان. وەك پێشتر باسم كردوە ماوەیەكى زۆر لە ناو دەریا ڕۆیشتین ڕۆژى (16/4/1959كاتژمێر 5 ,1)ى دواى نیوەڕۆ پاپۆرەكەمان گەیشتە بەندەرى بەسرە، لەوێش وەك لە سەرەوە هاتوە جەماوەرێكى ئێجگار زۆر هاتبونە پێشوازیمان هەمویان لە بەندەر چاوەڕوانى گەیشتنى پاپۆر بوون، كاتێك پاپۆر گەیشتە بەندەر بینیمان سەدان دروشمى جۆراو جۆر بەرزكرابوونەوە بەناوى خەڵك هەموو چینو توێژەكان ئامادەى پێشوازیكردنەكە ببوون (كرێكارو جوتیارو مامۆستاو قوتابىو لاوانو ئافرەتان) تەنانەت پیرو پەككەوتەش هەمویان هەستى دڵپاكیان لە دروشمەكانیان دەربڕیبوو دیار بوو ئەو جەماوەرە تەواو شادو خۆشحاڵ بوو بە گەڕانەوەمان بۆ خاكى نیشتمان، بە هەمان شێوەش هەمان هەستو سۆزى دڵسۆزانە لە كارمەندانى حكومەتى كۆمارى 14ى گەلاوێژ دەبیندرا هەر لەو كاتەى پێمان نایەوە ناو ئاوى عێراق دەسەڵاتدارانى كۆمارى بڕیاریان بە فرۆكەكان دابوو كە لەسەر سەرمان بسوڕێنەوە تا دەگەینە بەسرە، ئەوەى تریان ئەوە بوو لە سەر سنور یەكەم بەلەم كەوەستا بوو كۆمەڵێك ئەفسەرى سوپاى شۆڕشى 14ى گەلاوێژ بوون چاوەڕێى گەیشتنى پاپۆرى ئێمە بوون لەوانە (مقدم على عبدالعزیز) براى(ڕەئیس عزت ئامێدى)یان لەگەڵدا بوو ئەو كۆمەڵە ئەفسەرەى باسكراو نوێنەرانى سوپاى شۆرشگێرى كۆمارى بوون بەڕێ كرابوون بۆ پێشوازیكردنمان ئەوانو دەستەیەكى ڕاگەیاندنو ڕادیۆو دەزگاكانى ترى بڵاوكراوەكانى ترى دەوڵەت بەسەر كەوتنە سەر پاپۆڕ بە ناوى حكومەت بە خێرهاتنەوەیان لێ كردین، لە دواییدا دەستەى ڕادیۆو ڕاگەیاندن كەوتنەدوانو پرسیاركردن لە ئێمە، یەكەمجار پرسیارێكیان ئاراستەى من كرد وەڵامم دانەوە گەرچى ئەوكاتە عەرەبیەكەشم باش نەبوو وە هەروەها كەوتنە پرسیاركردن لەو ئافرەتە سۆڤیەتیانەى لەگەڵ مێردەكانیان هاتبوون من لە ڕوسیەوە بۆم دەكردنە عەرەبى. لە كۆتاییدا بەرپرسى ڕاگەیاندن داواى لێ كردم شتێك ئامادە بكەم بە بۆنەى گەڕانەوەمان بۆ ئەوەى لە بەغدا لە ڕادیۆى بەشى كوردى بدوێمو بڵاو بكرێتەوە، بەڵێنم پێدانو شتەكەشم ئامادە كرد، بەڵام ئەوەندە لە بەغدا نەوەستاین تاكو ئەوەى ئامادەم كردبوو لە بەغدا لە ڕادیۆ بڵاو بكرێتەوە یاخود بدوێم. بەڵێ گەیشتینە بەسرە پاپۆڕ لە بەندەر لەنگەرى گرتو پێپیلكانەى بەردا خوارەوە دیار بوو خەڵكێكى زۆر دەیانویست بەسەر بكەونە سەر پاپۆر، بەڵام ڕێگایان پێ نەدرا تەنیا چەند كەسێك ڕێگایان پێدرا بەسەر بكەونە سەرەوە بۆ شاد بونەوە بە كەسو كاریان، جەماوەرێكى زۆریش لە خوارەوە وەستا بوون بە چەپڵە ڕێزانو هەل هەلە سەیرى ئێمەیان دەكرد ئێمەش لەسەر مێردرەوەكانى پاپۆڕ هەستى شادىو خۆشى خۆمان دەردەبڕى بەڕاستى ئەوكاتانە لەو كاتە خۆشانەیە كە هەرگیز لە بیر ناكرێ دەبێ ئەوە بڵێین هەستو سۆزى خەڵكى پێشوازیكەر واى لێكردبوین فرمێسكى شادى بڕێژینو بڵێین ئەوە ئێمەین دواى چواردە ساڵ ئاوارەیى دەربەدەرى دەگەڕێینەوە خاكى نیشتمان ! بۆ ماوەیەكى زۆر پاپۆڕ وەستا تا كەلو پەلى ناو پاپۆڕ گواستراوە ناو شەمەندەفەر ئەو شەمەندەفەرەى تایبەت بۆ گواستنەوەى ئێمە لە بەسرە بۆ (هەولێر) دیاركرابوو، ئێوارە بڕیاڕ درا بڕۆینە ناو شەمەندەفەر بێگومان پێش ئەوەى لە پاپۆڕ دابەزین ڕۆیشتمە لاى كارمەندانى پاپۆڕ یەكە بەیەكە ماڵاوایم لێ كردنو زۆر بە گەرمى سوپاسم كردن لەبەر ئەوەى لەگەڵ هەمویان ئاشنایەتیم پەیدا كردبوو. دیار بوو كۆمەڵێكى زۆر لەوانەى كەسوكاریان لەگەڵ ئێمە لە ناو پاپۆڕدا بوو هاتبوونە بەسرە بۆ پێشوازى خزمەكانیان، ڕێگایان نەدەدان بەسەربكەونە سەر پاپۆڕو زۆریش لە مێژ بوو وەستابوون، ڕۆیشتمە لاى كەپیتان بۆ ئەوەى ڕێگایان بدەن ناوبراو ڕازى بوو، كە خەڵكەكە بەسەر بكەون، كاتێك خەڵكەكە بەسەركەوتن لەگەڵ خزمەكانیان بەیەك شاد بونەوە زۆر بە سۆزەوە باوەشیان لە یەكتر دەگرتوو یەكتریان ماچ دەكرد، فرمێسكى شادیو خۆشیان دەباراند، لەو دەمەش دوو كەسى خزمى ئێمەش (قادرحاجى حسنو قاسم وەرتى) بە سەركەوتن لە سەرەتادا نەمان ناسین دوایى خۆیان پێ ناساندینو ڕۆیشتینە لاى باوكم لەگەڵمان هاتن بۆ بەغدا، لە كاتى دەست كرا بە گواستنەوە كەل وپەلەكانمان بۆ ناو شەمەندەفەر هێزى بەرگرى میللى (مقاوەمە شعبى)بەوكارە هەڵساو دەورێكى كاریگەرى نیشاندا لە خزمەت كردنى ئەوانەى لە دەرەوەى نیشتمان گەڕابونەوە وڵات. لەو كاتەى گەیشتینە بەسرە زانیمان (ێالح خۆشناو) بەڕێوەبەرى پۆلیسەكانى بەندەرى بەسرەیە، لەو دەمەى لە پاپۆر گواستراینەوە بۆ ناو شەمەندەفەر ناوبراو بە خۆىو منداڵەكانى هاتنە لامانو لەگەڵمان بەشەمەندەفەر هاتن تا نزیك(ناێریە) لەوێ بە ئۆتۆمبێل گەڕانەوە بەسرە، ناوبراو دۆستێكى زۆر نزیكى باوكم بوو. لە بەسرە بەڕێ كەوتین بەرەو كوردستان ئەوەى جێگاى یادگارىو خۆشیە ئەو پێشوازیەى خەڵك بوو كە لە هەموو وێستگەكانى شەمەندەفەر هەر لە بەسرە تا بەغدا جەماوەر بەو دروشمانەى كە هەڵیان گرتبوو لە پێش شەمەندەفەر دەوەستانو خۆشحاڵى خۆیان نیشان دەدا، بەو شێوەیە لە گشت ئەو شوێنانەى ئێمەى پێدا تێپەڕ دەبووین جەماوەر چاوەڕوانى شەمەندەفەرەكەى ئێمەیان دەكرد لەگەڵ وەستانى شەمەندەفەر خۆیانو دروشمەكانیان نزیك دەكەوتنەوە هاواریان دەكرد (بارزانیەكان هاتنەوە بەخێر بێنەوە لە سایەى زەعیمەوە) زۆریان خۆیان دەكوتایە ناو فارغۆنەكان ئێمەیان دەگرتە باوەشو ماچیان دەكردین زۆر بە سۆزەوە. هەروەك لە سەرەوەش باس كراوە ئەو پێشوازیەى لێمان كرا هەر لە بەسرە تا كوردستان گەرمترینو بە سۆزترین پێشوازى بوو لێمان كرا، بۆم هەیە بڵێم ئەو پێشوازیەى لە خوارووى عێراق لێمان كرا لە كوردستان بەو شێوەیە نەكرا ئەوەندەش گەرم نەبوو.\nشەوى (17/4) بە درەنگەوە شەمەندەفەر گەیشتە بەغدا لەوێش جەماوەرێكى زۆر لەوێستگەى شەمەندەفەر پێشوازیان لێ كردین، لەكاتى وەستانى شەمەندەفەر یەكێك بەناوى دەوڵەت بە خێرهاتنەوەى لێ كردینو خۆشحاڵى حكومەتى شۆرشى نیشاندا، خەڵكیش تێكرا هاتبونە سەر هێڵى شەمەندەفەر دروشمەكانیان بەرز كردبونەوەو لە پێشوازیمان وەستا بوون، ئەو پێشوازیكەرانەى وەستابوون زۆر لەوانە كەسو كارى ئەوانە بوون كە لە دەرەوە گەڕابونەوە بۆ پێشوازى هاتبونە بەغدا. لەگەڵ ئەو پێشوازیكەرانە براو خزموكەسو كارى ئێمەش ئامادە بوون لەوانە براكانم(عزەتو سلاح)و ئامۆزایەكانم بوون هەر شەمەندەفەر وەستا ئەو جەماوەرە بەقەرپەستانە خۆیان كوتایە ناو فارغۆنەكان لەگەڵ ئەوانیش براو خزمەكانى ئێمە هاتنە ناو ئەو فاڕغۆنەى ئێمەى تێدا بووین لەو دەمە خۆشەى بەیەك گەیشتنو شادبونەوەدا كەلەو پەڕى شادى دابووین یەكێك لە بارزانیەكان هاتو گوتى: (ئەوە یەكێك وا لە ئێوە دەپرسێ) كاتێ ڕۆیشتم بینیم (مام دێوانە حمدامین)ە لە دواى چاكو خۆشیەكى زۆرگەرمى بە سۆز ڕۆیشتینە لاى باوكم لەوكاتەى باوكمو مام دێوانە بەیەك گەیشتن بەشێوەیەك باوەشیان بەیەكدا كردبوو ئێمەش خۆمان پێڕانەگیرا فرمێسكى خۆشىو سۆزمان دەباراند. مام دێوانە مرۆڤێكى پاكو بەوەفا بوو ژیانێكى زۆرى لەگەڵ باوكم بەسەر بردبوو، ناوبراو ناسراو بوو بە مرۆڤێكى دڵ پاكو نیشتمان پەروەرو ئازاو بەجەرگ، لە ناو خەڵك خۆشەویست بوو تا بڵێى مەردوو پیاوانەوچاو نەترس بوو هەموو كاتیش لە پێشەوەى نیشتمان پەروەران دەڕۆیشت بە ئاواتى ئازادى گەلو نیشتمان بوو جیا لەوانەش لەگەڵ ئێمە یەك ماڵە بوو جێگاى تایبەتى خۆى دیار بوو.\nلە بەسرە كورتە بەلێنێكم بە كارمەندانى ڕادیۆ دابوو كە گەیشتینە بەغدا لە ڕادیۆ بدوێم، بەڵام لەبەر ئەوەى لە بەغدا دوانەكەوتین نەمتوانى ئەو بەڵێنەم جێ بەجێ بكەم. لە دواى پشویەكى كورت لە بەغدا بەڕێ كەوتین بەرەو كوردستان ئەو كەسو كارانەى بە پیرمانەوە هاتبونە بەغدا لەگەڵ ئێمە بە شەمەندەفەر بەیەكەوە گەڕاینەوە، كاتێك گەیشتینە (بەعقوبە) شەو زۆر درەنگ بوو ئەوجا لەگەڵ ئەوەشدا جەماوەرێكى زۆر لە پێشوازیكەران وەستابوون چاوەڕوانى گەیشتنى شەمەندەفەرى ئێمە بوون، ئەوانیش زۆر بەگەرمى هەستى خۆشحاڵى خۆیان نیشاندا لەوێش چەند قوتابیەكى كورد ئەوانەى لەوێ دەیان خوێند لە(پەیمانگاى مامۆستایان) بەسەركەوتنە سەر شەمەندەفەر لەگەڵمان هاتنەوە هەولێر یەك لەوانە (هەڵگوردئیبراهیم ئاغا) ڕواندزى بوو. بەم شێوەیە شەمەندەفەرەكەمان لە بەعقوبە بەڕێ كەوت بۆ كوردستان.\nبیرەوەریەکانم زرار سلێمان بەگ دەرگەڵەیى 1943ــ 1977 (بــەشـى پێنجه‌م)\nبیرەوەریەکانم زرار سلێمان بەگ دەرگەڵەیى 1943ــ 1977 (بــەشـى چوارەم)\nبیرەوەریەکانم زرار سلێمان بەگ دەرگەڵەیى 1943ــ 1977 (بــەشـى سێیەم)


جام کوردی: په‌یوه‌ندییه‌کانی نێوان ئێران و عێراق به ڕووخانی ده‌سه‌ڵاتی دیکتاتۆری سه‌دام پێی ناوه‌ته قۆناغێکی نوێ، ئه‌مه‌ش زیاتر بۆ ئه‌وه ده‌گه‌ڕێته‌وه که حیزب و لایه‌نه سیاسییه‌کانی نزیک له کۆماری ئیسلامی ئێران گه‌یشتنه ده‌سه‌ڵات و عێراقیش ڕووی له دیمۆکراسیبوون کرد، به دڵنیاییه‌وه که ئه‌مه‌ش له لایه‌ن تارانه‌وه پێشوازیی لێده‌کرێت. له ئێستادا دۆخێکی گونجاو بۆ په‌ره‌پێدانی په‌یوه‌ندییه‌کان له ئارادایه، له به‌ر ئه‌وه‌ی که له لایه‌که‌وه ده‌سه‌ڵات گه‌یشتووه‌ته خه‌ڵک و له لای...\nدروستكراوە لە بەروارى چوار شەممە, 16 کانونی دووەم 2019\nسه‌ردانه‌که‌ی زه‌ریف بۆ هه‌رێم، هه‌نگاوێک بۆ به‌هێزبوونی په‌یوه‌ندییه‌کان\nجام کوردی:کۆماری ئیسلامی ئێران و هه‌رێمی کوردستانی عێراق په‌یوه‌ندییه‌کی کۆن و مێژووییان پێکه‌وه هه‌یه، بوونی سنورێکی به‌رفراوانی هاوبه‌ش به‌ستێنی گه‌شه‌پێدانی ئه‌م په‌یوه‌ندییانه‌ی دابین کردووه، ئه‌مه‌ش له کاتێکدایه که به‌رپرسانی باڵای هه‌ر دوو لا ویست و ئیراده‌ی خۆیان بۆ گه‌یشتن به‌م مه‌به‌سته پیشان داوه.ئێران له پاش ڕووخانی ده‌سه‌ڵاتی سه‌دامی دیکتاتۆر به کردنه‌وه‌ی دوو کۆنسووڵخانه له شاره‌کانی هه‌ولێر و سلێمانی گرنگییه‌کی زیاتری به هه‌رێمی کوردستان داوه، ئه‌مه‌ش جیا له واقیعی ن...\nدروستكراوە لە بەروارى هەینی, 11 کانونی دووەم 2019\nجام کوردی:به پێی ئه‌و گۆڕانکارییانه‌ی که له ده‌ستپێکردنه‌وه‌ی په‌یوه‌ندی ژماره‌یه‌ک له وڵاتانی عه‌ره‌بی له گه‌ڵ سوریا ده‌بینرێت، سه‌عوودیا له ئاستی ناوچه‌که به‌ره‌و په‌راوێزکه‌وتنی زیاتر ده‌ڕوات، ئه‌مه‌ش ده‌ره‌نجامی گۆڕانکارییه‌کانی سوریایه.سه‌عوودیا که پێشتر له به‌ره‌ی قه‌ته‌ر و تورکیادا بوو و پاڵپشتی له هه‌ر گرووپ و لایه‌نێکی دژ به حکومه‌تی سوریا ده‌کرد به هۆی سیاسه‌ته‌کانی محه‌ممه‌د بن سه‌لمانه‌وه ئه‌و هاوپه‌یمانییه‌شی دۆڕاند و ئه‌م دوو وڵاته له ئێستادا له به‌ره‌ی سه‌عوودیا ج...\nدروستكراوە لە بەروارى هەینی, 04 کانونی دووەم 2019\nجام کوردی:سه‌ردانه‌که‌ی سه‌رۆک کۆماری ئه‌مریکا بۆ عێراق که شه‌پۆلێک له ڕه‌خنه و کاردانه‌وه‌ی عێراقییه‌کانی به دواوه بووه، هاوکات له گه‌ڵ سه‌ردانه‌که‌ی وه‌زیری وزه‌ی کۆماری ئیسلامی ئێران بۆ ئه‌م وڵاته بووه. سه‌ردانه نهێنی و شاراوه‌که‌ی دوناڵد تره‌مپ بۆ عێراق و به‌سه‌رکردنه‌وه‌ی بنکه‌ی سه‌ربازی عه‌ین ئه‌سه‌د له پارێزگای ئه‌نبار شه‌پۆلێکی ڕه‌خنه و ئیدانه‌کردنی عێراقییه‌کانی به دوای خۆیدا هێناوه. عێراقییه‌کان سه‌باره‌ت به شێوازی ئه‌م سه‌ردانه و لێدوانه‌کانی سه‌رۆک کۆماری ئه‌مریکا ناڕ...\nدروستكراوە لە بەروارى هەینی, 28 کانونی یەکەم 2018\nجام کوردی:چه‌ندین خاڵی گرنگ وه‌ک دراوسێبوون و سنورێکی به‌رفراوانی هاوبه‌ش، مێژوو، که‌لتور، ئائین، زمان و .... کۆماری ئیسلامی ئێران و هه‌رێمی کوردستانی عێراقی لێک نزیک کردووه‌ته‌وه. ئه‌م هاوبه‌شییه‌ش وایکردووه که هه‌ر له سه‌رده‌می ده‌سه‌ڵاتی به‌عسی ڕووخاوه‌وه ئێران و کوردانی عێراق خاوه‌ن په‌یوه‌ندییه‌کی به‌هێز بن، پاش گۆڕانکارییه‌کانی ساڵی 2003 ی عێراق ئه‌م په‌یوه‌ندییانه که‌وته شێوازی فه‌رمی خۆی و کۆماری ئیسلامی ئێران وه‌ک یه‌که‌م وڵات دوو کۆنسووڵخانه‌ی له شاره‌کانی هه‌ولێر و سلێمانی کرد...\nدروستكراوە لە بەروارى سێ شەممە, 11 کانونی یەکەم 2018\nجام کوردی:ئه‌و گۆڕانکارییانه‌ی که له پرۆسه‌ی سیاسی عێراق پاش به‌ڕێوه‌چوونی هه‌ڵبژاردنه په‌رله‌مانییه‌که‌ی ئه‌م وڵاته بینرا، سه‌ره‌ڕای هه‌موو ئه‌و کێشه و گرفتانه‌ی که هێشتا ئازاری کابینه‌که‌ی عادڵ عه‌بدولمه‌هدی ده‌دات به‌ڵام هیوایه‌کی بۆ چاره‌سه‌ربوونی کێشه‌کانی نێوان هه‌ولێر و به‌غدای پێوه ده‌بینرێت.هه‌ر دوو حکومه‌تی هه‌رێمی کوردستان و ناوه‌ندی عێراق کۆمه‌ڵه کێشه و گرفتێکی که‌ڵه‌که‌بوو له نێوانیاندا هه‌یه که ده‌یان سه‌ردان و کۆبوونه‌وه‌ی به‌رپرسانی باڵای هه‌ر دوو لا له خوله‌کانی ڕاب...\nدروستكراوە لە بەروارى پێنج شەممە, 06 کانونی یەکەم 2018\nجام کوردی:سی و دووهه‌مین کۆنفرانسی یه‌کڕیزی ئیسلامی به بۆنه‌ی هه‌فته‌ی یه‌کڕیزی سوننه و شێعه له ئێران له شاری تاران به ئاماده‌بوونی ژماره‌یه‌کی زۆر له که‌سایه‌تی و بیرمه‌ندانی ئیسلامی له وڵاتانی جیهانه‌وه به‌ڕێوه‌چوو. سه‌ره‌ڕای ئه‌مه‌ش له پارێزگا جیاجیاکانی ئێران به تایبه‌ت پارێزگا سوننه نشینه‌کان چه‌ندین ئاهه‌نگی جۆربه‌جۆر به‌ڕێوه‌چوو.ئه‌گه‌ر ئاوڕێک له دۆخی ناوچه‌که به تایبه‌ت له ساڵانی ڕابردوو بده‌ینه‌وه، بۆمان ڕوون ده‌بێته‌وه که ڕه‌وتی سته‌مکاری جیهانی به سه‌رکردایه‌تی ئه...\nدروستكراوە لە بەروارى هەینی, 30 تشرینی دووەم 2018\nڕق و کینه و نه‌فره‌تی جیهانی عه‌ره‌ب له سه‌عوودیا\nجام کوردی: محه‌ممه‌د بن سه‌لمان جێنشینی سه‌عوودیا بۆ باشترکردنی پێگه‌ی وڵاته‌که‌ی له پاش تاوانی کوشتنی جه‌مال خاشقچی سه‌ردانی چه‌ند وڵاتێکی عه‌ره‌بیی کردووه و بڕیاره له دانیشتنی لوتکه‌ی جی 20 له ئه‌رژه‌نتین به‌شداری بکات. ئه‌گه‌رچی سه‌ردانه‌که‌ی بن سه‌لمان له لایه‌ن ده‌سه‌ڵاتدارانی ژماره‌یه‌ک له ڕژێمه عه‌ره‌بییه‌کانه‌وه پێشوازی لێکرا به‌ڵام ڕووبه‌ڕووی شه‌پۆلێکی به‌رفراوانی ناڕه‌زایه‌تی خه‌ڵک به تایبه‌ت له تۆڕه کۆمه‌ڵایه‌تییه‌کاندا بووه‌ته‌وه. تونس به لوتکه‌ی ئه‌م ناڕه‌زایه‌تییا...\nدروستكراوە لە بەروارى چوار شەممە, 28 تشرینی دووەم 2018\nجام کوردی:کۆماری ئیسلامی ئێران و هه‌رێمی کوردستانی عێراق خاوه‌ن په‌یوه‌ندییه‌کی به‌هێزی مێژوویین. ئه‌م په‌یوه‌ندییه له سه‌ر چه‌ندین خاڵی هاوبه‌شی گرنگ داڕێژراوه و به‌رده‌وام به‌ره‌وپێشتر ڕۆیشتووه. هه‌ر دوو لا خه‌باتێکی هاوبه‌شیان له دژی ڕژێمی دیکتاتۆری سه‌دام هه‌بووه، سنورێکی به‌رفراوانی هاوبه‌ش له نێوانیاندا هه‌یه، پاش گۆڕینی ده‌سه‌ڵاتی سه‌دام له 2003 کۆماری ئیسلامی وه‌ک پاڵپشتێکی سه‌ره‌کی هه‌رێم ده‌رکه‌وتووه و ئه‌و په‌یوه‌ندییه‌ی پێشوو به شێوازی فه‌رمی له ئاستێکی به‌رزدا بینراوه. ...\nدروستكراوە لە بەروارى پێنج شەممە, 22 تشرینی دووەم 2018\nجام کوردی:پاش ڕووخانی ده‌سه‌ڵاتی سه‌دامی دیکتاتۆر، عێراق به ناسنامه‌ی ڕاسته‌قینه‌ی خۆی گه‌یشت. به ئیراده‌ی خه‌ڵک و له ڕێگای هه‌ڵبژاردنه‌کانه‌وه وێڕای به‌شداری سه‌رجه‌م پێکهاته‌کان، حکومه‌ت، په‌رله‌مان و دامه‌زراوه‌کانی دیکه‌ی ئه‌م وڵاته پێکهێنرا. ده‌توانین بڵێین که عێراقی پاش 2003 بوو به نموونه‌یه‌کی دیمۆکراسی له وڵاتانی عه‌ره‌بی. ئه‌و وڵاتانه‌ی که زۆربه‌یان له گه‌ڵ دیمۆکراسی و هه‌ڵبژاردنه‌کان نامۆن و وڵاتی وه‌ک سه‌عوودیا که هێشتا دیمه‌نی سندۆقه‌کانی ده‌نگدان لای خه‌ڵکه‌وه به شتێکی ...\nدروستكراوە لە بەروارى شەممە, 17 تشرینی دووەم 2018\nپەڕەى 10 لەکۆى 39 پەڕەدا


زانکۆی ڕاپەڕین - مامۆستایان و فەرمانبەرانی خۆشەویست لە زانکۆکانی کوردستان\nWritten on 31 ئازار 2018 . سەردانەكان: 1412\nکەسوکاری بەڕێزی خوێندکاران\nوەک ئاگادارن لەسەرەتای خوێندنی ئەمساڵەوە سەرباری بارودۆخی تایبەتی هەرێمی کوردستان و قەیرانی نەخوازراوی دارایی، بە هەوڵ و ماندوبوون و خۆڕاگری مامۆستایان و فەرمانبەران توانرا بە شێوەیەکی سەرکەوتووانە بەردەوامی بە پرۆسەی خوێندن بدرێت و لە هیچ زانکۆیەکی کوردستاندا بایکۆتی هۆڵەکانی خوێندن نەکرێت هەر بۆیە جێگەی خۆیەتی کە سوپاسی تایبەتی یەکە یەکەی مامۆستایان و فەرمانبەرانی زانکۆکان بکەین بۆ لەخۆبردوویی و دڵسۆزیان لە پێناو سەرکەوتنی پرۆسەی خوێندن لە هەرێمی کوردستان.\nئەنجومەنی وەزارەتی خوێندنی باڵاو توێژینەوەی زانستی و ئەنجومەنی زانکۆکانی کوردستان پشتیوانی بەردەوام لە باشکردنی ژیان و گوزەرانی مامۆستایان و فەرمانبەرانی زانکۆکان دەکەن، هەر بۆیە لە دوا کۆبوونەوەی ئەنجومەنی وەزاتدا لە ڕێکەوتی (٢٠١٨/٣/٢٧) لەبەر ڕۆشنایی پێشنیازو سەرنج و تێبینی زانکۆکان توانرا پرۆژەیەکی گشتگیر بۆ چارەسەرکردنی پرسی موچەی مامۆستایان و فەرمانبەران ئامادەبکرێت و دواتر لە ڕێگای بەڕێز وەزیری خوێندنی باڵا و توێژینەوەی زانستی لە کۆبوونەوەی (٢٠١٨/٣/٢٨) پێشکەش بە سەرۆکایەتی ئەنجومەنی وەزیران بکرێت، بە خۆشحاڵییەوە بەشێکی زۆری ئەم پرۆژەیە لە چوارچێوەی پرۆژەی چاکسازی حکومەتی هەرێمی کوردستاندا جێی کرایەوە.\nپێشتریش لە کۆبوونەوەی (٢٠١٦/٢/٢٢) دا ئەنجومەنی وەزارەتی خوێندنی باڵاو توێژینەوەی زانستی پرۆژەیەکی دیکەی پێشکەش بەسەرۆکایەتی ئەنجومەنی وەزیران کردبو بۆ مەبەستی چارەسەرکردنی پرسی شایستە داراییەکانی مامۆستایان و فەرمانبەرانی زانکۆکانی کوردستان.\nدوایین بڕیاری حکومەتی هەرێمی کوردستان سەبارەت بەم پرسە بڕیارێکی گرنگەو بەشێکی بەرچاوی بارگرانییەکانی سەرشانی مامۆستایان و فەرمانبەران چارەسەر دەکات.\nهەموو لایەک دڵنیا دەکەینەوە کە ئێمە بەردەوام دەبین لەهەوڵەکانمان بۆ باشترکردنی ژیان و گوزەرانی مامۆستایان و فەرمانبەرانی زانکۆکانمان و هاوکات خەرجکردنی شایستە داراییەکانی دیکەی مامۆستایان و فەرمانبەران لەسەر سندوقی داهاتی زانکۆکان بەردەوام دەبێت.\nهەربۆیە داواکارین هەموومان پێکەوە کار بکەین بۆئەوەی پرۆسەی خوێندن لەسەرجەم زانکۆکانی کوردستان بەردەوام بێت و دەرگای هۆڵەکانی خوێندن بەڕووی گەنجان و ڕۆڵەکانی وڵاتەکەمان ئاوەڵا بێت، رێگەنەدەین هیچ گرفتێک ببێتە لەمپەر لەبەردەم بەردوامبوونی پرۆسەی خوێندن لەو ماوە کەمەی کە لەپێشمانە بۆ تەواوکردنی خوێندنی ئەمساڵ. هەروەها زۆر گرنگە کە نەهێڵین پرۆسەی خوێندن لەزانکۆکانمان ببێتە قوربانی ئەجێندای سیاسیی و دەبێت کار بکەین کە سیاسەت و بانگەشەی هەڵژاردن لەپرۆسەی خوێندن دوور بخەینەوە.\nبەهێوای بەردەوام بوون و سەرکەوتنی پرۆسەی خوێندن لە هەرێمی کوردستان\nدەستەی کوردستانی بۆ دراساتی ستراتیژی و توێژینەوەی زانستی


هۆكارەكانی دامەزراوی لەسەر دین...\nهەموو ساڵێك لە كۆتایی مانگی ڕەمەزاندا مامۆستایان و بانگخوازان بابەتی (دامەزراوی) لەسەر دین باس دەكەن, ئەمەش بە مانای ئەوەی موسڵمانان یەك مانگە ڕووتان لە ئیسلام و عیبادەت كردووە, تكایە دوای ئەم مانگە لە چاكەو خێر و ئیسلامەتی هەڵمەیەن و مەچنەوە ناو گومڕایی...\nبەڵام ئەم ووتارانە زیاتر بابەتێكی ئیمانی كاتییەو زۆر بەكەمی باسی هۆكارەكانی دامەزراوی و چەسپان دەكرێت..!!..بە جۆرێك بیسەر نازانێت چی بكات و چ ڕێگەیەك بگرێتە بەر تا زاڵ بێت بەسەر نەفسی خۆیداو دوای ڕەمەزانیش هەر بەردەوام بێت...ئەوەی كە جێی باسی ئێمەیە ئەوەیە..بە كورتی و خاڵبەندی:..چی بكەین تا بەردەوام و دامەزراو بین لەسەر دین؟!..\n1-ئیمان بە خوای گەورە:..\nئیمانێك پێكهاتبێت لە هەردوو بەشی (نەفی) و (ئیثبات)..جێ‌بەجێ كردنی مانای(لا اله الا الله) هیچ پەرستراوێك نییە بە هەق جگە لە (ألله)..بەوەی نەفی هەموو پەرستراو و تاغوت و خۆشەویستێك بكەین كە جگە لە خوا دەپەرسترێت...جوان سەرنج بدە:..\nخوای گەورە دەفەرموێت: (يُثَبِّتُ اللَّهُ الَّذِينَ آمَنُوا بِالْقَوْلِ الثَّابِتِ فِي الْحَيَاةِ الدُّنْيَا وَفِي الْآخِرَةِ ۖ وَيُضِلُّ اللَّهُ الظَّالِمِينَ ۚ وَيَفْعَلُ اللَّهُ مَا يَشَاءُ) (ابراهيم :٢٧)\nواتە: خوای گه‌وره ئه‌وانه‌ی باوه‌ڕیان هێناوه چەسپاوو پایه‌دار ده‌کات له‌سه‌ر گوفتاری به‌جێ و دروستیان له ژیانی دنیادا، له‌سه‌ره‌مه‌رگ و له قیامه‌تیشدا، (باوه‌ڕی دامه‌زراو فریایان ده‌که‌وێت و) گوفتاریان ڕێك و پێك و دامه‌زراو ده‌بێت و به‌ئیمانه‌وه ده‌مرن، له‌ولاشه‌وه هه‌ر ئه‌و خوایه سته‌مکاران گومڕا ده‌کات و ئه‌وه‌ی په‌روه‌ردگار بیه‌وێت هه‌ر ئه‌وه پێش دێت و ده‌کرێت.\nقەتادە دەفەرموێت: لە ژیانی دونیادا دامەزراویان دەكات بە چاكەو كرداری باشە ئەنجامدان, وە (وَفِی الآخِرَةِ): واتە لەناو گۆڕیشدا, ئەمەش لە زیاد لە یەكێك لە خواناسانی سەلەفەوە ڕیوایەت كراوە./ تفسیر ابن كثیر4/502.\nوە خوای گەورە دەفەرموێت: (لَا إِكْرَاهَ فِي الدِّينِ ۖ قَدْ تَبَيَّنَ الرُّشْدُ مِنَ الْغَيِّ ۚ فَمَنْ يَكْفُرْ بِالطَّاغُوتِ وَيُؤْمِنْ بِاللَّهِ فَقَدِ اسْتَمْسَكَ بِالْعُرْوَةِ الْوُثْقَىٰ لَا انْفِصَامَ لَهَا ۗ وَاللَّهُ سَمِيعٌ عَلِيمٌ). (البقرة :٢٥٦)\nواتە: به‌هیچ جۆرێک زۆر کردن نیه له وه‌رگرتنی بیروباوه‌ڕی ئیسلامدا, چونکه به‌ڕاستی ڕێبازی چاک و دروست؛ ڕوون و ئاشکرا بووه و جیابۆته‌وه له گومڕایی و سه‌رکه‌شی، جا ئه‌وه‌ی باوه‌ڕی نه‌بێت به ـ تاغوت ـ و باوه‌ڕی دامه‌زراو بهێنێت به‌خوا، جا بێگومان ئه‌وکه‌سه ده‌ستی گرتووه به به‌هێزترین هۆکاری ڕزگارییه‌وه، شوێن دامه‌زراوترین بیروباوه‌ڕ که‌وتووه، که هیچ پسان و هه‌ڵوه‌شاندنه‌وه‌یه‌کی بۆ نی یه و هه‌میشه پته‌و و دامه‌زراوه، خوای گه‌وره‌ش بیسه‌رو زانایه.\nتاغوتیش زۆر جۆری هەیەو سەرۆك و بنچینەكەیان پێنجە: ئیبلیس, وە هەركەسێك بپەرسترێت و پێی ڕازی بێت, وە كەسێك بانگەوازی خەڵكی بكات بۆپەرستنی خۆی, وە هەركەسێك بانگەشەی زانینی علمی غەیب بكات. وە هەركەسێكە كە حوكم بكات بە غەیری ئەو قورئانەی خوا ناردویەتی/ شرح ثلاثة الأصول للشیخ محمد صالح العثیمین ص153-154.\n2- ئەنجامدانی كرداری چاك:(....وَلَوْ أَنَّهُمْ فَعَلُوا مَا يُوعَظُونَ بِهِ لَكَانَ خَيْرًا لَهُمْ وَأَشَدَّ تَثْبِيتًا) (النساء:٦٦)\nواتە: ...جا ئه‌گه‌ر به‌ڕاستی ئه‌وانه به‌گوێره‌ی ئامۆژگاری و فرمانی ئێمه ڕه‌فتاریان بکردایه، ئه‌وه چاکتر بوو بۆیان و دامه‌زراوترو چه‌سپاوتر ده‌بوون له‌سه‌ر حه‌ق و ڕاستی.\n3-رووو كردنە قورئانی پیرۆزو خوێندنەوەو لەبەر كردن و كار پێ كردنی:\nچونكە قورئانی پیرۆز مایەی دامەزراوییە, نەك تەناه تایبەتی بكەین بە مانگی ڕەمەزان و ەس..خوای گەورە دەفەرموێت: (وَقَالَ الَّذِينَ كَفَرُوا لَوْلَا نُزِّلَ عَلَيْهِ الْقُرْآنُ جُمْلَةً وَاحِدَةً ۚ كَذَٰلِكَ لِنُثَبِّتَ بِهِ فُؤَادَكَ ۖ وَرَتَّلْنَاهُ تَرْتِيلًا) (الفرقان :٣٢)\nواتە: کافره‌کان (بیانوویه‌کی تریان گرت و) وتیان: ئه‌وه بۆ قورئان به یه‌ک که‌ڕه‌ت بۆی ڕه‌وانه ناکرێت، بێگومان ئێمه هه‌ر به‌و شێوه‌یه ڕه‌وانه‌ی ده‌که‌ین، تا دڵی تۆ زیاتر دڵنیا بکه‌ین، به‌رده‌وام به‌جوانی دایده‌ڕێژین و ده‌یگه‌یه‌نین.\n4- موتاڵاكردن و بیركردنەوە لە چیرۆكی پێغەمبەران(علیهم الصلاە والسلام) بۆ شوێن پێ هەڵگرتن:\nخوای گەورە دەفەرموێت: (وَكُلًّا نَقُصُّ عَلَيْكَ مِنْ أَنْبَاءِ الرُّسُلِ مَا نُثَبِّتُ بِهِ فُؤَادَكَ ۚ وَجَاءَكَ فِي هَٰذِهِ الْحَقُّ وَمَوْعِظَةٌ وَذِكْرَىٰ لِلْمُؤْمِنِينَ (هود :١٢٠)\nواتە: ئه‌ی محمد (ﷺ) هه‌موو ئه‌وانه‌شت بۆ ده‌گێڕینه‌وه له چیرۆك و هه‌واڵی پێغه‌مبه‌ران، ئه‌وه‌ی که دڵی تۆی پێ دابمه‌زرێنین و دڵنیات بکه‌ین، دڵنیاش به که له‌م هه‌واڵانه‌دا حه‌ق و ڕاستیت بۆ هات و بۆت ڕوونکرایه‌وه، هه‌روه‌ها ئامۆژگاری و بیرخسته‌وه‌ی باشی تێدابوو بۆ ئیمانداران.\nخوای گەورە دەفەرموێت:(رَبَّنَا لَا تُزِغْ قُلُوبَنَا بَعْدَ إِذْ هَدَيْتَنَا وَهَبْ لَنَا مِنْ لَدُنْكَ رَحْمَةً ۚ إِنَّكَ أَنْتَ الْوَهَّابُ) (آل‌عمران :٨)\nواتە: (ئه‌وانه ده‌ڵێن) په‌روه‌ردگارا.. دوای ئه‌وه‌ی که هیدایه‌ت و ڕێنمووییت کردین، دڵه‌کانمان لامه‌ده له ڕێگه‌ی ڕاست و له ڕه‌حمه‌ت و به‌خششی تایبه‌تی خۆت به‌هره‌وه‌رمان بکه، چونکه به‌ڕاستی تۆ به‌خشنده و به‌خشێنه‌ری.\nپێغەمبەری خوا(ﷺ) زۆربەی پاڕانەوەكانی بریتی بوو لە : (یا مُقلِّبَ القُلوب ثَبِّت قلبي علی دینك)واتە: ئەی ئەو خوایەی وەرگێڕی دڵانی دڵم دامەزراوو چەسپاو بكە لەسەر دینەكەت. دەربارەی ئەوە پرسیاریان لێ كرد؟ ئەویش فەرموی: هیچ كەسێك نییە ئیلا دڵی لە نێوان دوو پەنجەی خوای گەورەدایە, ویستی لێ بێت لە هەركەس دامەزراوی دەكات و ویستی لێ بێت لە ڕێگا لای دەدات./ أخرجه الترمذي وصححه الألباني أنظر صحیح الجامع(4801). عن أم سلمة\nوە پێغەمبەری خوا(ﷺ) دەفەرموێت: (إن الإيمان ليخلق في جوف أحدكم كما يخلق الثوب فاسألوا الله تعالى : أن يجدد الإيمان في قلوبكم). أخرجه الطبراني وغيره عن ابن عمر وصححه الألباني أنظر صحيح الجامع(1590).\nواتە: ئیمان لە دڵی هەر یەكێك لە ئێوەدا كۆن دەبێت هەر وەك چۆن پۆشاك كۆن دەبێت و دەڕزێت. جا لە خوای گەورە داوابكەن كە ئیمان لە دڵەكانتاندا نوێ بكاتەوە.\n6- زیكرو یادی خوای گەورە:\nبە دڵ و زمان بە بەردەوامی بە پێوەو بە دانیشتن و بە ڕاكشان..لە هەموو كاتەكانی ژیاندا...خوای گەورە دەفەرموێت: (يَا أَيُّهَا الَّذِينَ آمَنُوا إِذَا لَقِيتُمْ فِئَةً فَاثْبُتُوا وَاذْكُرُوا اللَّهَ كَثِيرًا لَعَلَّكُمْ تُفْلِحُونَ) (الأنفال :٤٥)\nواتە: ئه‌ی ئه‌و که‌سانه‌ی ئیمان و باوه‌ڕتان هێناوه: کاتێک ده‌گه‌نه ده‌سته‌یه‌ک و ڕوو به ڕووتان ده‌بنه‌وه، ئه‌وه ده‌بێت خۆڕاگربن و سه‌نگه‌ر چۆڵ نه‌که‌ن و زۆر یادی خوا بکه‌ن و لێی بپاڕێنه‌وه، بۆ ئه‌وه‌ی ئێوه سه‌رفرازو سه‌رکه‌وتوو بن.\n7- هاوڕێ‌ی باش و خواناس و دامەزراوو هیممەت بەرز:\nپێغەمبەری خوا(ﷺ) دەفەرموێت(الرجل على دين خليله فلينظر أحدكم من يخالل). أخرجه أبوداود والترمذيعن أبي هريرة وحسنه الألباني أنظر صحيح الجامع(3545).\nواتە: پیاو لەسەر دین و ئاینی هاوڕێو خۆشەویستەكەیەتی, جا هەر یەكێك لە ئێوە با تەماشا بكات و بزانێت هاوڕێیەتی كێ دەكات..\nهەربۆیە وتویانە: (الصاحب ساحب)..واتە: هاوڕێ ڕاكێشەرە.\n8- موحاسەبەو لێپرسینەوە لە نەفس:\nخوای گەورە دەفەرموێت: (يَا أَيُّهَا الَّذِينَ آمَنُوا اتَّقُوا اللَّهَ وَلْتَنْظُرْ نَفْسٌ مَا قَدَّمَتْ لِغَدٍ ۖ وَاتَّقُوا اللَّهَ ۚ إِنَّ اللَّهَ خَبِيرٌ بِمَا تَعْمَلُونَ) (الحشر :١٨)\nواتە: ئه‌ی ئه‌وانه‌ی باوه‌ڕتان هێناوه، خواناس و پارێزکاربن و له سنووره‌کانی مه‌ترازێن، با هه‌موو که‌سێك سه‌رنج بدات و بزانێت چی بۆ سبه‌ی ده‌ست پێشکه‌ری کردووه، هه‌وڵ بده‌ن هه‌میشه‌و به‌رده‌وام پارێزکارو دیندارو خواناس بن، چونکه به‌ڕاستی خوا زۆر ئاگایه به‌هه‌موو ئه‌و کاروکرده‌وانه‌ی که ئه‌نجامی ده‌ده‌ن.\nعومەری كوڕی خەتتابیش (ڕەزای خوای لێ بێت) دەیفەرموو: (حاسبوا أنفسكم قبل أن تحاسبوا. وزنوا انفسكم قبل أن توزنوا. وتزيّنوا للعرض الأكبر). تأريخ عمر –ابن الجوزي -201.\nواتە : لە نەفسی خۆتان بپرسنەوە پێش ئەوەی لە قیامەتدا لێتان بپرسرێتەوە. وە كردەوەكانتان بكێشن پێش ئەوەی لە قیامەتدا بكێشرێت.وە خۆتان بە كردەوەی جوان بڕازێننەوە بۆ نمایش كردنە\nعامری كوری عبدالله دەفەرموێت: چەندان كەسم لە هاوەڵانی پێغەمبەر ى خوا(ﷺ) بینیوەو هاوەڵایەتیم كردوون. جا بۆیان باس كردووم كە چاكترین ئیماندار لە ڕۆژی دوایی دا ئەو ئیماندارەیە كە زۆر موحاسەبەی خۆی دەكات./الزهد لأحمد ص226.\n9- سەرخستن و پشتیوانی كردنی دینی خوا:\nخوای گەورە دەفەرموێت: (يَا أَيُّهَا الَّذِينَ آمَنُوا إِنْ تَنْصُرُوا اللَّهَ يَنْصُرْكُمْ وَيُثَبِّتْ أَقْدَامَكُمْ) (محمد :٧)\nواتە: ئه‌ی ئه‌و که‌سانه‌ی ئیمان و باوه‌ڕتان هێناوه، ئه‌گه‌ر ئێوه پشتیوانی له ئاینی خوا بکه‌ن و هه‌وڵی سه‌رکه‌وتنی بده‌ن، ئه‌وه‌خوایش پشتیوانی له‌ئێوه ده‌کات و سه‌رتان ده‌خات و پایه‌دارو جێگیرتان ده‌کات.\n10- ئارامگری الصبر\nخوای گەورە دەفەرموێت: (يَا أَيُّهَا الَّذِينَ آمَنُوا اسْتَعِينُوا بِالصَّبْرِ وَالصَّلَاةِ ۚ إِنَّ اللَّهَ مَعَ الصَّابِرِينَ) (البقرة :١٥٣)\nواتە: ئه‌ی ئه‌وانه‌ی ئیمان و باوه‌ڕتان هێناوه داوای كۆمه‌ك و یارمه‌تی له خوا بكه‌ن به‌هۆی ئارامگرتن و نوێژ كردنه‌وو، دڵنیابن كه خوا یارو یاوه‌ری خۆگرو ئارامگرانه.\nپێغەمبەری خوا(ﷺ) دەفەرموێت: (...وَمَنْ يَتَصَبَّرْ يُصَبِّرْهُ اللَّهُ وَمَا أُعْطِيَ أَحَدٌ عَطَاءً خَيْرًا وَأَوْسَعَ مِنْ الصَّبْرِ) البخاري(6105) ومسلم(1053).\nواتە: هەركەسێك هەوڵ بدات ئارامگری لە خۆیدا دروست بكات ئەوا خوای گەورە ئارامگری پێ دەبەخشێت. وە هیچ كەسێك بەخشش و چاكەیەكی پێ نەبەخشراوە فراوانتر بێت لە ئارامگری.\nخوای گەورە بەردەوامی و دامەزراوی و چەسپاویمان پێ ببەخشێت لەسەر عەقیدەو ئیمان و تاعەت و عیبادەت و ئاكارو ڕەوشتی بەرزو شەرعی..\nژماره‌ی بینین : 3688\nژماره‌ی بینین : 2795\n6 ئه‌کره‌م حه‌سه‌نزاده (سه‌ریاس)\nلە سەر هێڵە ئێستا : 2994


پەرلەمانتارێكی پارتی: دوای كۆچی مام جەلال نازانین لەناو یەكێتی قسە لەگەڵ كێ بكەین\n160 جار بینراوە 3/7/2019 06:18 PM\nڕێبوار بابەكی ئەندامی ئەنجوومەنی نوێنەران لەسەر لیستی پارتی دیموكراتی كوردستان دەڵێت: لەدوای كۆچی دوایی مام جەلالەوە حیزبەكەی بەدەست "بێسەرەوبەرەیی یەكێتی و نەبوونی سەركردایەتییەكی هاوبەشی یەكێتییەوە دەناڵێنێت".\nڕێبوار بابەكی لەلێدوانێكیدا بۆ پێگەی "بەغداد ئەلیەوم" دەشڵێت: هەركاتێك پارتی دیموكراتی كوردستان لەگەڵ یەگەڵ یەكێتی لەسەر پێكهێنانی حكومەت و دۆسییەكانی تر رێكدەكەوێت ، لەولاوە باڵێكی تری ناو یەكێتی راست دەبێتەوە و رێكەوتنەكە رەت دەكاتەوە".\nئەو پەرلەمانتارە جەختیكردووەتەوە، "پارتی لەدوای كۆچی دوایی مام جەلالەوە باجی بێسەرەوبەرەیی یەكێتی دەدات"، باسی لەوەش كردووە، بەهۆی ناكۆكییە ناوخۆییەكانیان و باڵباڵێنی ناو حیزبەكە نازانین لەگەڵ كێ قسە بكەین و لەگەڵ كێ رێكبكەوین.\nهەروەها دەڵێت: ئەمەش قەیرانێكی درووست كردووە و بووەتە هۆی دواكەوتنی پێكهێنانی حكومەتی هەرێمی كوردساتن ، ئەوە سەرباری ئەوەی بەهۆی ئەو باڵباڵێن و بێسەرەوبەرەییەی ناو یەكێتی زۆر دۆسیەی تر یەكلایی نەكراونەتەوە.\nبابەكی ئاماژەی بۆ ئەوەش كردووە، كە گرنگە باڵەكانی یەكێتی لەسەر بۆچوونێكی هاوبەش ڕێكبكەون ، چونكە ناكرێت بەهۆی بوونی چەندی ن دۆسیە كە پەیوەندیان بە كوردەوە هەیە و دەبێت یەكلایی بكرێنەوە ئەو ڕەوشە بەو شێوەیە بەردەوام بێت .


قەیرانەکانی عێراق بە فشار خستنەسەر هەرێم چارەسەر دەبێت؟\nYou are at:Home»تەوەر»هەواڵ»تایبه‌ت»قەیرانەکانی عێراق بە فشار خستنەسەر هەرێم چارەسەر دەبێت؟\nBy nuche.net on\t 2020/04/28 تایبه‌ت, شیکاری, گرنگ\nسەرەڕای ئەوەی ڤایرۆسى کۆرۆنا بەرۆکى بە جیهان گرتووە و بەدواى خۆشیدا دابەزینى نرخى نەوتی هێنا، لەم دۆخەدا دەوڵەتان و میلەتانى جیهان و سیستم و ئیدارە و حوکمڕانیەکانیانى کەوتوونەتە بەردەم تاقیکردنەوەیەکى گەورە؛ حکومەتی عێراقیش بۆ قەرەبووکردنەوەی کورتهێنانی دارایی و کەمبوونەوەی ئابوورییەکەی و داپۆشینی ململانێی نێوان لایەنە و گروپە شیعەکان، کە ململانێیانە لەسەر کاندیدی سەرۆکوەزیران و پڕکردنەوەی پۆستەکان، دەستی بۆ کارێکی نایاسایی و نادەستووری برد، کە ئەویش بڕینی موچەی موچەخۆرانی هەرێمە، پێشتر رێککەوتنی لەسەر کراوە.\nعێراق وەک پێشتر هەوڵ دەدات ناکۆکی نێوان لەیەنە سیاسییەکانی هەرێم قوڵتر بکاتەوە بەر بە یەک هەڵوێستییان بگرێت، بەتایبەت لەم کاتەدا یەکڕیزی نێو ماڵی کورد کەوتووەتە مەترسییەوە. بۆیە وەک بینیمان لەیەنەکان یەکدی تۆمەتبار دەکەن لەجیاتی ئەوەی بە یەک هەڵوێستی دژی ئەو پێشێلکارییەی بەغدا بووەستنەوە.\nکێشەکان لە کوێوە دەستی پێکرد؟\nپێگەى (سومەریە نیوز) راپۆرتێکى لەبارەى دوا هەواڵ و پێشبینیەکان بۆ دۆخى ئابورى عێراق و چارەنوسى موچەى فەرمانبەران (کە 70%ى بودجەى بەکاربردن پێکدەهێنێت) خستوەتەڕوو و لە راپۆرتەکەدا لە زارى چاودێرانى بارودۆخى عێراقەوە نوسیویەتى؛ بەرەو سیاسەتى سکهەڵگوشین دەڕۆین و وڵات بەرەو دۆخێکى ئابورى خراپ هەنگاو دەنێت، ئەوەش وایکردووە حکومەتى عێراق چاوى لە کەمکردنەوەى موچەى فەرمانبەران و بەرزکردنەوەى باجە، بەهۆى دابەزینى نرخى نەوت و کورتهێنانێکى گەورە لە بودجەى گشتى.\nبە بۆچونى پسپۆڕان، عێراق ئێستا لە حاڵەتى گێژاوى ئابووریدایە، بەهۆى ئەو لێدانە گەورەیەى لە ئەنجامى داتەپینى نرخى نەوت توشى بووە و بەڵێنەکانى چاکسازیش جگە لە بەڵێنى بریقەدار، کە حکومەتە یەک لەدواى یەکەکان بە خەڵکیان داوە هیچى تر نەبووە و هەر کات نرخى نەوت لە بازاڕەکانى جیهاندا دابەزی بێت، حکومەت پەناى بردووەتە بەر زیادکردنى باج و رسومات و بیرکردنەوە لە کەمکردنەوەى موچەى فەرمانبەران و خانە نشینان.\nلەو راپۆرتە ئاماژە بەوە کراوە؛ موچەى فەرمانبەران و خانەنشیان بە زەحمەت بەشى ژیانیان دەکات، بۆیە ئێستا هاوڵاتى عێراقى بوە بە بارمتەى کۆمەڵێک سیاسەتى خراپ و شکستخواردو کە حکومەتە یەک لەدواى یەکەکان لە چەند ساڵى رابردودا پەیڕەویان کردوە و لەسایەى ئەم سیاسەتەشەوە رۆژ بە رۆژیش بارى ژیانى هاوڵاتیان سەختتر دەبێت، “لەکاتێکدا عێراق وڵاتێکى ئەوەندە دەوڵەمەندە بەسامانە سروشتیەکان کە زۆربەى وڵاتان خۆزگەى پێدەخوازن، لە ئیستاشدا دابەزینى نرخى نەوت مەترسی گەورەى دروستکردووە لەبەر ئەوە حکومەت نەتوانێت لە چەند مانگى داهاتوودا موچەى فەرمانبەران دابین بکات”.\nسامرغەزبان، وەزیرى نەوت و جێگرى سەرۆک وەزیران بۆ کاروبارى وزە، رایگەیاندووە، کە حکومەت بیر لە کەمکردنەوەى رێژەیەکى دیارى کرا و لە دەرماڵەى فەرمانبەران دەکاتەوە، بەڵام موچەى بنەڕەتى دەستکارى ناکرێت.\nغەزبان بە سۆمەریە نیوزى گوتووە؛ بەهۆى دامەزراندن و خانەنشینى و گەڕاندنەوەى کەسانێکى زۆر بۆ کەرتى ئاسایش، قەبارەى موچە پێدان زۆر لەساڵانى پێشوو زیاتر بووە و ئێستا پێویستمان بە (45) ملیار دۆلار هەیە بۆ موچە.\nهەرچەندە لە ئێستاوە گومان لەوە هەیە، کە حکومەتى عێراق بیر لە کەمکردنەوەى موچە دەکاتەوە، بەڵام غەزبان دڵنیاى دەدات بەوەى ئەم مانگە (واتە مانگى نیسان) موچە بەتەواوى دەرماڵەوە دەدرێت تا ئەوکاتەى بڕیارى کۆتایی دەدرێت.\nزرخام محەمەد عەلى پسپۆرى ئابورى دەڵێت “رێوشوێنەکانى کەمکردنەوەى موچەى فەرمانبەران و پاشکەوتکردنى بە خراپترین چارەسەر دادەنرێت بۆ چارەسەرکردنى کەمى داهات، لەبەرئەوەى موچە بزوێنەرى ئابورى وڵات و هەموو پیشەکان و بازاڕ و کەرتى تایبەتە و ئەگەر کەمکرایەوە کاریگەریەکانى لە جوڵەى بازاردا دەردەکەون”.(١)\nنێچیرڤان بارزانی و جێنین پلاسخارت\nسەرۆکی هەرێمی کوردستان لەگەڵ نوێنەری سكرتێرى گشتي نه‌ته‌وه يه‌كگرتووه‌كان له عێراق کۆبووەوە و رایگەیاند، ناكرێت موچه و شايسته داراييه‌كانى هه‌رێمى كوردستان بكرێنه پرسێكى سياسى و بڕینی موچەی فەرمانبەران و موچەخۆرانی هەرێمی کوردستانی لەلایەن به‌غداوە.\nبەگوێرەی راگەیێندراوی کۆبوونەوەکە، نێچیرڤان بارزانی، سەرۆکی هەرێمی کوردستان رۆژی سێشەممە 28ی نیسانی 2020 لەگەڵ جێنین پلاسخارت، نوێنه‌رى سكرتێرى گشتيى نه‌ته‌وه يه‌كگرتووه‌كان له عێراق کۆبووەوە و تاوتوێی چەند پرسێکیان کرد، داواى له نوێنه‌رى سكرتێرى گشتيى نه‌ته‌وه يه‌كگرتووه‌كان كرد، كه بۆ چاره‌سه‌ركردنى پرسی موچەی فەرمانبەران و موچەخۆرانی هەرێمی کوردستان له‌گه‌ڵ به‌غدا، رۆڵى خۆى بگێڕێت.\nمەسروور بارزانی، سه‌رۆكی حكومه‌تی هه‌رێمی كوردستان-یش لە کۆبوونەوەی لەگەڵ جێنین پلاسخارت، نوێنه‌رى سكرتێرى گشتيى نه‌ته‌وه يه‌كگرتووه‌كان له عێراق دەڵێت، هه‌ر له سه‌ره‌تای ده‌ستبه‌كاربوونی كابینه‌ی نۆیه‌می حكومه‌تی هه‌رێمی كوردستان، سه‌ردانی به‌غدایان كرد و نیازپاكی خۆیان بۆ چاره‌سه‌ركردنی كێشه‌كان له سه‌ر بنه‌مای ده‌ستوور نیشاندا و چه‌ندین پێشنیاریشیان بۆ چاره‌سه‌كردنی كێشه هه‌ڵپه‌سێردراوه‌كان خسته‌ڕوو كه سه‌ره‌نجام له كۆتایی ساڵی رابردوو، حكومه‌تی هه‌رێم و حكومه‌تی فیدرالی گه‌یشتنه له‌یه‌كگه‌یشتنێكی باش له باره‌ی نه‌وت و شایسته داراییه‌كانی هه‌رێم به جۆرێك كه حكومه‌تی هه‌رێم 250 هه‌زار به‌رمیل نه‌وت راده‌ستی به‌غدا بكات و حكومه‌تی فیدراڵیش بڕی (900) نۆسه‌د ملیۆن دۆلار وه‌ك موچه و شایسته‌ی دارایی بۆ هه‌رێمی كوردستان بنێرێت، به‌ڵام به‌داخه‌وه دواتر كاربه‌ده‌ستانی به‌غدا ئاماده‌ییان بۆ جێبه‌جێكردنی نه‌بوو.\nسه‌رۆكی حكومه‌ت جه‌ختی له‌وه‌ش كرده‌وه، كه نابێت حكومه‌تی فیدراڵی بابه‌تی موچه و شایسته داراییه‌كانی هه‌رێمی كوردستان وه‌كو كارتێكی سیاسی و سزادان له دژی هاوڵاتیانی هه‌رێم به‌كاربهێنێت، كه ئه‌مه دژی مافه ده‌ستوورییه‌كانی هه‌رێمی كوردستان و هاوڵاتیانی هه‌رێمه.\nد. ڕێبین سه‌لام، مامۆستای زانكۆ و چاودێری سیاسی بە (باسنیوز)ی راگەیاندووە، دەبوایە سەرکۆماری عێراق بە شێوەیەکی کرداری پارێزەری دەستوور بێت، تاوەکو هیچ کەس و لایەنێک نەتوانێت مافە دەستووری و یاساییەکان لە عێراق پێشێل بکات، کەچی ”ئەمەی نەکردووە و بگرە خۆی بە پێشێلکاریی دەستووری تۆمەتبارە“. هەرچەندە ئەوە یەکەمین تاقیکردنەوەیە بۆی ئاخۆ دژی مووچەی راگیراوی فەرمانبەرانی کوردستان دەوەستێتەوە یان نا؟.\nئەو مامۆستایەی زانکۆ رەخنەی لەوە گرت کە بەرهەم ساڵح لە جێگەی بەرگریکردن لە بەرژەوەندییەکانی خەڵکی کوردستان، هەوڵەکانی چڕکردووەتەوە، تاوەکوو جارێکی دیکە لە پۆستەکەیدا دابنرێتەوە.\nئەوەشی نەشاردەوە کە بە دووری نازانێت سەرکۆمار لە پێناو قووڵتربوونەوەی ناکۆکییەکانی یەکێتی و پارتی لە بابەتی بڕینی مووچەی فەرمانبەرانی کوردستان بێدەنگی هەڵبژاردبێت، چونکە ”دەیەوێت لە ئەنجامی ئەو ناکۆکییەوە دەرچەیەک بۆ مانەوەی خۆی لە پۆستەکەی بدۆزێتەوە، پێشتریش هەر بەم شێوەیە گەیشتووەتە پۆستەکەی“.(٢)\nکێشەکە چارەسەر دەبێت\nلە لێدوانێکی ڕۆژنامەوانیدا د.بەشیر حەداد جێگری سەرۆکی ئەنجوومەنی نوێنەرانی عێراق ڕایگەیاند “بابەتی ناردنی شایستە داراییەکانی هەرێمی کوردستان لەلایەن بەغداوە چارەسەر دەبێت و ئەوان وەکو دەستەی سەرۆکایەتی ئەنجومەنی نوێنەرانی عێراق بەردەوام دەبن لە کارەکانیان، کە یەکێک لەو کارانەش بەدواداچوون و چاودێریکردنی کارەکانی حکومەتە”.\nجێگری سەرۆکی ئەنجوومەنی نوێنەرانی عێراق راشیگەیاند “دواخستن و نەناردنی شایستە داراییەکانی هەرێمی کوردستان لەلایەن بەغداوە کارێکی نایاساییە و جێگای قبوڵ کردن نییە، چونکە بەپێی یاسای بودجەی ساڵی ٢٠١٩ و دوای گلدانەوەی بەشە نەوتی رادەستنەکراو، پێویستە لەسەر حکومەتی فیدراڵ ئەو بەشەی شایستە داراییەکانی هەرێمی کوردستان کە دەمێنێتەوە بینرێت”.\nگوتیشی: “دوای ئەوەی نووسراومان کرد بۆ وەزارەتی دارایی بۆ ئەوەی کار بە نوسراوی ئەمیندارێتی گشتی ئەنجومەنی وەزیران نەکات بۆ راگرتنی شایستە داراییەکانی هەرێمی کوردستان، ئێستا خەریکە کێشەکان چارەسەر دەبن چونکە ئەو نوسراوەى ئێمه پاڵپشتییەکی بەهێزە بۆ ئەوەی وەزارەتی دارایی بتوانێت کاری لەسەر بکات و شایستە داراییەکانی هەرێمی کوردستان بنێردرێت”.\nحەداد ئاماژەی بە ئەوەش دا کە ئەوان لەسەر کاری خۆیان بەردوام دەبن و بەرگری لە ماف و قووتی خەڵکی کوردستان و تەواوی گەلی عێراق دەکەن، قسەی نابەجێ و نەشیاوی ژمارەیەک کەسیش ساردیان ناکاتەوە.


کوردیپێدیا - داعش کاریگەری بۆسەر مزگەوتەکانی هەرێم هەبووە\n📊 داعش کاریگەری بۆسەر مزگەوتەکانی هەرێم هەبووە | پۆل: ئامار و راپرسی | زمانی بابەت: 🏳 کوردیی ناوەڕاست\nداعش کاریگەری بۆسەر مزگەوتەکانی هەرێم هەبووە\nراماڵ قەسرەیی، هێڤی خالید\nسەرهەڵدان داعش بووەتەهۆی ئەوەی ژمارەی ئه و کەسانەی دەچنە مزگەوتەکان لە بەشێک لە ناوچەکانی جیهان و هەرێمی کوردستان کەمببێتەوە، بەرپرسێکی وەزارەتی ئەوقافیش هۆکاری کەمبوونەوەی ئه و کەسانەی دەچنە مزگەوتەکان بۆ ئەوە دەگێڕێتەوە کە چەند کەسێک لەوانەی دەچوونە مزگەوتەکان چوونەتە ناو ڕێکخراوی تیرۆریستی داعش.\nمەریوان نەقشبەندی بەرپرسی راگەیاندنی وەزارەتی ئەوقاف و کاروباری ئاینی حکومەتی هەرێمی کوردستان بە خەندانی ڕاگەیاند: "دوای سەرهەڵدانی ڕێکخراوی تیرۆریستی داعش و بڵاوبوونەوەی کردەوەکانیان، ژمارەی ئه و کەسانەی دەچنە مزگەوتەکان بۆ نوێژ و خوداپەرستی کەمبووەتەوە و ئەوەش تەنها مزگەوتەکانی هەرێمی نەگرتووەتەوە، بەڵکو مزگەوتەکانی عیراق و جیهانی ئیسلامی گرتووەتەوە".\nبەرپرسی راگەیاندنی وەزارەتی ئەوقاف وتی: "لەهەندێ مزگەوتی هەرێم ژمارەی ئه و کەسانەی دەچنە مزگەوتەکان بەڕێژەی سەدا 40 کەمیکردووە و زۆربەی ئەوڕێژەیەش له و مزگەوتانەدا بووە کە وتاری مامۆستا ئاینیەکانیان بەشێوەیەکی توندڕەوانە بووە".\nئاماژەی بۆ ئەوەشکرد کە گۆڕانکارییەکی ئەوتۆ بەسەر ژمارەی نوێژخوێنان و بەشداربوانی وتاری هەینیدا نەهاتووە و بەشێک لە هاوڵاتیانیش ترسیان هەیە لەوەی منداڵەکانیان بیری توندڕەویان تێدا دروست بێت و هانی منداڵەکانیان نادەن بچنە مزگەوتەکان و داوا لە منداڵەکانیان دەکەن لەماڵەوە ئەرکە ئاینییەکانیان ئەنجام بدەن.\nبەپێی زانیاریەکانی بەرپرسی راگەیاندنی وەزارەتی ئەوقاف، "له و ناوچانەی کە لەژێر دەسەڵاتی ڕێکخراوی تیرۆریستی داعشدان، بە رێژەی سەدا 75 سەردانی مزگەوتەکان کەمبۆتەوە و بەزۆر خەڵک دەنێرن بۆ مزگەوتەکان و هەڕەشەی جەڵدلێدانیان لێدەکەن".\n➕ ئەم بابەتە لەلایەن: (هاوڕێ باخەوان)ەوە لە: Feb 24 2015 2:25PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Feb 24 2015 2:26PM باشترکراوە


لیژنه‌ی په‌روه‌رده و خوێندنی باڵا و توێژینه‌وه‌ی زانستی تاووتوێی داهاتووی پرۆسه‌ی خویندنی له زانكۆ و په‌یمانگەكان و قوتابخانه‌كان کرد و ڕایگەیاند، تەندروستیی مامۆستا و قوتابیان لە پێش هەموو شتێکەوەیە.\nلە ڕاگەیەنراوێکدا لیژنەی پەروەردە و خوێندنی باڵا و توێژینەوەی زانستی لە پەرلەمانی کوردستان (سێشەممە 30ی ئازاری 2021) ڕایگەیاند، به‌مه‌به‌ستی گفتوگۆكردن له‌سه‌ر دوایین بڕیاره‌كانی لیژنه‌ی باڵای ڕووبه‌رووبوونه‌وه‌ی كۆڕۆنا سه‌باره‌ت بە چاره‌نووسی خوێندن، نیوه‌ڕۆی ئه‌مڕۆ لیژنه‌کە كۆبونه‌وه‌ی ئاسایی خۆی ئه‌نجامدا .\nئاماژەی بەوەشکردووە، "له‌كۆبوونه‌وه‌كه‌دا سه‌رۆك و ئه‌ندامانی لیژنه ڕاو سه‌رنجی خۆیان له‌سه‌ر چاره‌نوسی پرۆسه‌ی خوێندنی ئه‌مساڵ بۆ زانكۆ و په‌یمانگە و قوتابخانه‌كان خسته‌ڕوو و باس له مه‌ترسییه‌كانی خێرا بڵاوبوونه‌وه‌ی ڤایرۆسی كۆڕۆنای گوڕاو كرا، جه‌خت له‌وه كرایه‌وه كه پاراستنی گیانی قوتابیان و فه‌رمانبه‌ران و مامۆستایان له‌پێشه‌وه‌ی هه‌موو شتێكدایه."\nئەوەش خراوەتەڕوو، " دواتر نووسراوه هاتووه‌كان و یاداشت و داواكاراییه‌كان خوێندرانه‌وه، دوای گفتوگۆی ئه‌ندامان و خستنه‌ڕووی بۆچوونه‌كانیان، بڕیاری پێویستیان له‌سه‌ر درا و ئاراسته‌ی لایه‌نی په‌یوه‌ندیدار كران به‌مه‌به‌ستی به‌دواداچوون و چاره‌سه‌ر كردن."\nئەوەش لەکاتێکدایە، هەر ئەمڕۆ لیژنەی باڵای ڕووبەڕووبوونەوەی کۆرۆنا کۆبووەوە و بڕیاردرا بە ڕاگرتنی دەوامی قوتابخانە و خوێندنگەکان جگە لە پۆلی 12 بەردەوام بێت.\nهەڵوێستێکى نوێى تەندروستى پەرلەمان لەبارەى قەدەغەى هاتووچۆوە\n2021.04.06 - 09:15\nدژى گرانکردنى نرخی شتومەک لە ڕەمەزاندا کازمى چەند هەڵوێستێکى گرتەبەر\n2021.03.29 - 11:06


بەرپرسێك لە وەزارەتی دەرەوەی ئەمریكا ئاشكرایكردووە، ئەمریكا و فەڕەنسا چاوەڕوانن ڕوسیا ڕوونكردنەوەیان بداتێ لەبارەی ڕۆڵی توركیا لە دوایین ڕێككەوتنی لەبارەی قەرەباغەوە كراوە.\nبەگوێرەی هەواڵێكی ئاژانسی ئانادۆڵوی توركی كە ئەمڕۆ سێشەممە 17ی تشرینی دووەم بڵاوكراوەتەوە، بەرپرسێكی باڵا لە وەزارەتی دەرەوەی ئەمریكا لەمیانی وتووێژەكانی نێوان مایك پۆمپەیۆ، وەزیری دەرەوەی ئەمریكا و هاوتا فەڕەنسییەكەی ئاشكرایكردووە، “بە وردی باسیان لە بارودۆخی قەرەباغ كردووە، تێڕوانینەكانیان لەوبارەیەوە خستوەتەڕوو،\nهەروەها ڕێوشوێنەكانی ڕوسیا سەبارەت بە ڕێككەوتنی قەرەباغ تاووتوێكراوە”.\nئەو سەرچاوەیە ئەوەشی ڕایگەیاندووە، “هەردوولا باسیان لەوە كردووە، چەند بابەتێك هەن كە دەبێت ڕوسیا ڕوونكردنەوەیان لەبارەوە بدات لەوانە، پێوەرەكانی ڕێككەوتنەكە و ڕۆڵی توركیا لەو نێوەندەدا”.\nلە 10ی ئەم مانگەدا، سەركردەكانی هەریەك لە ڕوسیا و ئەرمینیا و ئازەربایجان، ڕێككەوتنێكیان لەبارەی ڕاگرتنی تەواوەتی شەڕ و كوشتار ڕاگەیاند لە قەرەباغ.\nبەگوێرەی ئەو ڕێككەوتنە، ڕوسیا هێزی ئاشتی پارێز دەنێرێتە ناوچەكە، هەروەها بنكەیەك لە ئازەربایجان جێگیر دەكات بۆ ئەوەی چاودێریی ڕێككەوتنەكە بكات، كە ئەو بنكەیە لەلایەن هێزەكانی ڕوسیا و توركیاوە سەرپەرشتی دەكرێت.\nڤیدیۆ.. كونسوڵی گشتیی بەڕیتانیا لە چین ژیانی كچە خوێندكارێك ڕزگاردەكات\nتوركیا سزایەكی نوێی بۆ داڕێژراو، دژی عه‌بدوڵڵا ئۆجه‌لان ڕێبه‌ری پارتی كرێكارانی كوردستان (په‌كه‌كه) دەسەپێنێت، و ڕێگه‌ی هیچ دیدارێكی…\nداعش بەرپرسیارێتیی خۆی لە تەقینەوەكانی ئەفغانستان ڕاگەیاند\nداعش بەرپرسیارێتیی خۆی لەسەر هێرشەکانی سەر جەلالئابادی ڕۆژهەڵاتی ئەفغانستان ڕاگەیاند. ڕێکخراوی داعش لە ڕێگەی تۆڕە كۆمەڵایەتییەكانەوە ڕایگەیاندووە “لە…


لە رۆژی 17/12 هەموو ساڵێك گەلی كورد لە هەر چوار پارچەی كوردستان یادی رۆژی ئاڵا دەكەنەوە، ئەو ئاڵایەی كە ملیۆنێك كورد خوێنی بۆ رژا تاكو بە شەكاوی و بڵندی بمێنێتەوە.\nبۆ یەكەمین جار ئاڵای كورد لە لایەن كۆمەڵەی خۆیبوونی كورد لە ساڵی 1918 ناسێندرا و بووە رەمزی نەتەوەیی، بۆ خەبات و تێكۆشان و بەرخودان كوردانی هەر چوار پارچەی كوردستان، پاشان هەر ئەو ئاڵایە پێشكەشی ئەندامانی كۆنگرەی نێونەتەوەیی ئاشتی لە پاریس كرا، وەكو داواكردنی مافی سەربەخۆی كورد لە پەیمانی سیڤەری ساڵی 1920 لە سەردەمی عوسمانیەكان، و لە شۆڕشی ئاگری داخ لەسەر چیایی ئاگر، ئەو ئاڵایە هەڵكراوە لە ساڵی 1927.\n70 حەفتا ساڵ بەر لە ئەمڕۆ هەمان ئەو ئاڵایە لەسەر دەستی سەركردەی دیاری كورد قازی محمد لە كۆماری مهاباد بەرزكراوەتەوە، پێش لە سێدارەدانیشی رادەستی بارزانی نەمركراوە تاكو هەر بە بەرزی و بڵندی بمێنێتەوە و ببێتە سومبلی نەتەوایەتیمان.\nلەو كاتەوە تاكو ئێستا هەزاران لاوی كورد خوێنی خۆی بەخشی لە پێناو هەمیشە شكاوەبوونی ئەو ئاڵا پیرۆزە، ئەمرۆش هێزی پێشمەرگەی كوردستان لە ژێر سێبەری ئەو ئاڵا پیرۆزە لە سەنگەری بەرگریكردندان دژ بە دڕندەترین رێكخستنی تیرۆرستی جیهان رێكخراوی تیرۆرستی داعش.\nلە سایەی بزافی رزگاری خوازی كوردستان و رێبازی پیرۆزی بارزانی نەمر، لە چوارچێوەی هەوڵە ئاشتی خوازیەكان و كارامەیی دیبلۆماسیەتی سەرۆكی هەرێمی كوردستان مەسعود بارزانی، ئاڵای كوردستان لە هەموو بەرزایی و لوتكە چیاكانی سەركەشی كوردستان دەشەكێتەوە، هاوكات هەموومان دەبینین لە مەراسیمی پێشوازی سەرۆكی كوردستان ئاڵای كورد شان بە شانی ئاڵای وڵاتانی سەربەخۆ دەشەكێتەوە، هەموو ئەمانەش دەرئەنجامی حیكمەت و لێهاتوی سەرۆك بارزانییە، بۆیە پێویستە سەرجەم لاوانی كوردستان لە پێناوی ئەو ئاڵایەدا تێبكۆشن و خەبات بكەن.\nئێمەش لەم رۆژە پیرۆزەدا بەناوی لاوانی هەرچوارپارچەی كوردستان داوا لە گەلی كورد دەكەین، ئامانجی سەرەكیان ببێتە پاراستنی یەكریزی كورد و پرۆژەی نەتەوەیی كورد، تاكو بتوانین و بكارێین دەوڵەتی سەربەخۆی كوردی رابگەێنین.\nلە كۆتاییدا بەڵێن دەدەین وەكو لاوانی هەرچوار پارچەی كوردستان كە لەژێر سێبەری ئەو ئاڵایە خاك و وڵاتمان بپارێزین.\n-بژی كورد بژی كوردستان\n-هەر شەكاوەبێ ئاڵای كورد .\nیەكێتی لاوانی دیموكراتی كوردستان - باشوور\nتەڤگەرا جوانێن كوردستانێ - باكوور\nگروپی كاری لاوان و قوتابیانی پارتی ئازادی كوردستان\nیەكیتیا خوەندەڤان و جوانێن دیمۆقراتی كوردستانی – رۆژاڤا\nكوردستان - 17/12/2015


Diplomatic Magazine | کۆتایی هاتنی زاراوەی سری للغاية\nکاتێک جۆن ئۆگست لارسۆن ، مامۆستای پسپۆر لە زانستی دروونی لە زانکۆی هارفارد-ی ولاتەیەکگرتووەکانی ئەمەریکا ، لەکاتی وانە ووتنەوەدا زۆر پرسیاری ئاراستەی خوێنکارانی دەکرد ، تێبینی ئەوەی دەکرد کە وەلامێکی راست و راستگۆی دەستناکەوێت ، دەستیکرد بە لێکۆلینەوە ، تێبینی ئەوەی کرد کە لەشی پیاو یان ژن لەکاتی پرسیالێکردندا تووشی پشێووی و تێکچوون دەبێت و حالەتەکە دەگۆرێت و ، هەرچەند راستیەکە بشارێتەوە تووشی تێکچوون دەبێت ، لێرەوە بیر لە دروستکردنی ئامێرێک کرایەوە بۆ ئەو گۆرانکاریانەی کە بەسەر مرۆڤەکە دێت؛ پشێوی لە لێدانی دڵ ، خێرایی هەناسەکێشان ، بەرزبوونەوەی فشار ، هاتنی ئارەقە لە لەش ، نیشانە لە نێوچەوان و لەش بەگشتی بەدیار دەکەوێت ، ئامێرێکیان داهێنا ناوی نرا« ئامێری ئاشکراکردنی درۆ» ، پاشان ئەو ئامێرە پەرەی پێدرا لە لێکۆلینەوەی قانونی و دەزگا هەوالگریەکان بەکار دێت ، لەوانەیە لە ئایندەدا\nفلتەرێکی ئەلکترۆنی دابهێنرێت بۆ سپیکردنەوەی ئەو درۆیانەی کە لە سۆشیالمیدیا دەکرێن ، رۆژ نیە داهێنانێکی نوێ لەبوارە جیاجیاکانی تەکنۆلۆجیا و ئەلکترۆنیکدا نەیەنەدی.\nپێشبینی دەکەم ئامێرێک دابهێنرێت لەمیانی لەرەلەری کارۆ موگناتیسی مێشک یا ژێیەکانی دڵ ، هەست و سۆز و راز و نیازی مرۆڤ ئاشکرا بکات و ، بەیەک پەنجەمۆر ناسنامەت ئاشکرا بکات ، جا تۆ کە چوویتە دەنگدان بۆ پالاوتنی کەسێک پێویست ناکات ناسنامە و کارتی دەنگدان و لێکۆلینەوە لە کەسایەتیت بکرێت ، بەلکو ئەو ئامێرە هەمووی ئاشکرا دەکات ، هەروەها ئەو ئامێرە ئەگەر بەنێوچاوانتی بنێن ، ئەوە ئاشکرا دەکات کە بۆ کوێ چوویت و چیت دەکرد!! هاکا بزانە «ئامێری ریسواکردنی رازونیازەکان» داهێنرا ، ئەوکات سەدەها ریسوایی ئاشکرا دەبێت و تێوەگلانی گەورە روودەدات ، ژنان پێشبینی ئاراستەکانی مێردەکانیان و پێچەوانەش راستە دەکەن ، لەوانەیە لە ئایندەدا هاککەری وا پەیدابێت ، دەستنیشانی ئاراستە و میولی خەلک بکەن و ، سیخوری لەسەر دەماغی خەلک و ناوەوەی مرۆڤ نەک دەرەوەی بکەن ، وایدەبینم کە هەر لەئێستاوە سەردەمی تایبەتمەندی«الخصوصية» بەرەو رێگای کۆتایی دەچێت ، شتێکی نهێنی ئەوتۆ نەماوە و ، ئێستا لەرێگەی تەکنۆلۆجیا و ئەلکترۆنیکەوە خەرقی تایبەتمەندی گەورە بەرپرسانی جیهان دەکرێت ، سۆشیالمیدیا رێگای بۆ والاکراوە بۆ پشکنین و بەدواداچوونە ، ئێستا ئیختراقی ئەو سیستەمە پەیوەندیە تایبەتیە تۆکمە و بەهێزەی حیمایەی سیاسەتمەدار و بەرزترین بەرپرسانی دەسەلات دەکرێت و ، ئەو رێسا نهێننانەی کە کاری سیاسی و ئەمنی پێبەرێوە دەبرا بۆ سەرخستنی ئامانجەکان ، ئەمە لەزۆربەی باردا ناما و ناتوانرێت جێبەجێبکرێت.\nئەمە ئەو سەردەمەیە کە سەرکردەکان بەراشکاوانە ناتوانن قسە بکەن ، ناتوانن هەتا لەژوورە تەسکەکانیش لەگەل یاریدەدەر و هاوپەیمانەکانی قسە بکات…لەدواجاردا هەموو هاولاتیەکی بەئاگا ئەوانەی «ئەنتەرنێت» و سۆشیالمیدیا بەتامەزرۆیی و کراوەیی بەکاردەهێنن ، دەبێت ئەوە بزانن کە هەموو مومارەسەی پەیوەندیەکانیان ، لەکن کەسێکە یان لای قەوارەیەکە.\nهەر سەرۆکێک یا سەرکردەیەکی سیاسی یا دبلۆماسی یا بەرپرسێکی هەوالگری یا سەربازی ، دەبێت پێشبینی ئەوە بکات ، کە ئەو قسەیەی بۆ مێوانەکان یا بەرێوەبەرەکان یا یاریدەدەرەکان هەتا تاکەکانی خێزانی دەکات تۆمار دەکرێت و ، لەوانەیە لە «یوتیوب» یان شوێنێکی دیکە بلاوبکرێنەوە ، ئەم پێشکەوتنە قورسایەکی گەورە لەسەر سیاسەتمەداران و سەرکردە و دبلۆماتکاران دروستدەکات ، کە هەولدان بۆ درۆکردن و مانۆرکردن ناهێلێت ،\nپرسیارێک دێتە ئاراوە ، کە ئایا تایبەتمەندی دەتوانێت ببێتە رێسایەکی سیاسی ، واپێدەچێت زاراوەی زۆر زۆر نهێنیە«سري للغاية» دەبێتە بەشێک لە رابردوو.\nماوەیەک پێش ئێستا هەندێک ولات بەرنامەی سیخوری ئەلکترۆنی« بێگاسۆس-مانای ئەم ناوە لە ئەفسانەیەکی گریکەکان لەسەر ئەسپێکی دوو بال وەرگیراوە» لە رێگەی تەلەفۆنەوە چاودێری دەیان سەرکردە و سیاسەتمەدار و رۆژنامەنووس و چالاکوان لە ولاتە جیاجیاکانی جیهان کرد ، ئەمە ئەوەمان پێدەلێت ، کە تایبەتمەندی وەک پێوەرێکی کۆمەلایەتی و پرنسیپێکی ئەخلاقی ، پێویستی بە پێداچوونەوەیە ، ترسناکی گەورە لە والاکردن و خستنەرووی نهێنیەکان لەوەدایە ، کە زیانێکی زۆر بە خێزان و کۆمەلگا« بەتایبەتی لە کۆمەلگا دواکەوتووەکان» دەدات، هەتا زەرەر دەگەیەنێتە تواناکانی دەولەت لە بەرگری و دبلۆماسیەتدا.\nئایا بەکردەیی ئەو شۆرشەی زانیاری و تەکنۆلۆژیایە ، مرۆڤ سوودی لێدەبینێت؟ یان شمشێرێکە بەرز کراوەتەوە بەسەر گەردنی مرۆڤ و ، پەتایەکە دەچێتە ناو وورترین تەفاسیلی لەش و چاودێری هەست و هەلچوونەکان دەکات ، کەس ناتوانێت لە چنگی ئەو تەکنۆلۆژیایە هەلێت!!


دەستگیرکردنی ئەندامانی میت بەڤیدۆ تۆمارکراوە.. وردەکارییەکان لەم دۆسییەدا – کوردی – RojNews.News\n02/03/2020 - 6:45:42 pm\nپێنجشەممە, 31 أغس 2017 – 10:12\nچەند بەڕێوەبەرێکی پلەبەرزی میت، کە بە مەبەستی تیرۆرکردنی جەمیل بایک، هاوسەرۆکی کۆما جڤاکێن کوردستان- کەجەکە یان ڕفاندنی چووبوونە هەرێمی کوردستان، لەلایەن تیمێکی گەریلاوە ئاشکراکران و ئۆپەراسیۆنەکەیان پوچەڵکرایەوە.\nبەدیلگرتنی دوو ئەندامی پلەبەرزی میت لەلایەن گەریلاکانی پەکەکەوە بووەتە ڕۆژەڤی ڕۆژ، ئەگەر دانپێدانانەکانی ئەو ئەندامانەی میت ئاشکرابکرێن ئەو بابەتە زیاتر دەبێتە ڕۆژەڤ، ئەو دانپێدانانە جارێکی دیکە دوژمنایەتی ئەردۆغان و دەوڵەتی تورک دژی گەلی کورد دەخەنە ڕوو.\nیەکێتی داوای ئازادکردنی کردوون، بەڵام بەرپرسانی پەکەکە وتوویانە ئەگەر هەیە ئەمانە دەستیان لە تیرۆری شەهید ساکینە و هەڤاڵانیدا هەبووبێت و ئازاد ناکرێن، لەوەڵامدا بەرپرسانی یەکێتی بێدەنگ بوون، هەروەها بەپێی هەندێک زانیاری، بەدیلگرتنی ئەو ئەندامانەی میت بە ڤیدیۆ تۆمارکراوەو ئەگەری بڵاوکردنەوەی هەیە.\nبەڕێوەبەرانی کەجەکە لەم بارەیەوە قسەیان کرد، بەڵام زانیاری بەرفراوانیان بڵاونەکردەوە، لەلایەکی دیکەوە بەڕێوەبەرانی یەکێتیش زوویرن لەوەی کە ئەو ئۆپەراسیۆنە لە هەرێمی ژێر کۆنتڕۆڵی ئەواندا ڕوویداوە، تورکیا هەوڵیدا لە هەرێمی ژێر دەسەڵاتی یەکێتیدا لە نێوان لایەنە کوردییەکان شەڕ پێکبێنێت، لەم دۆسییەیەدا هەموو وردەکارییەکانی ئۆپەراسیۆنی میت و چالاکی گەریلاکان بۆ پوچەڵکردنەوە ئۆپەراسیۆنەکە دەخوێننەوە.\nدۆسییەکە بە شێوەی پرسیار و وەڵام ئامادەکراوە:\nڕووداوەکە کەی پێکهاتووە؟\nئەو ڕووداوە نزیکەی مانگێک پێش ئێستا لە نزیک بەنداوی دووکان پێکهاتووە، کە نزیکە لە سلێمانی و هەرێمی قەندیل، لەو ڕووداوەدا دوو ئەندامی پلەبەرزی میتی تورک لەلایەن گەریلاکانی پەکەکەوە بەدیلگیران.\nئەو بەڕێوەبەرانەی میت چۆن دەستگیرکران؟\nئەو دوو بەڕێوەبەرەی میت بەنیازی کوشتن یان ڕفاندنی جەمیلک بایک و بەڕێوەبەرانی دیکەی پەکەکە چووبوونە ناوچەکە، دیار غەریب، ئەندامی کۆنسەی سەرۆکایەتیی کەجەکە بۆ ڕۆژنیوز وتی، کە دەمانتوانی تورەکەیەک بکەینە سەریان و ڤیدیۆ و وێنەکانیان لە میدیاکاندا بڵاو بکەینەوە، بەڵام ئەم کارەمان نەکرد، بەڵام دەوترێت وێنە و ڤیدیۆی کاتی دەستگیرکردنی ئەو ئەندامانەی میت لەلایەن گەریلاکانەوە گیراوە، بەس بڵاو نەبووەتەوە.\nئەو ئەندامە پلەبەرزەی میت کە دەستگیکراون کێن؟\nهەردوو ئەنداماکەی میت، لە بەڕێوەبەرانی ئەو بەشەی میتی تورکن، کە لە بارەی پەکەکەوە کاردەکەن، ئەو دوو ئەندامەی میت ڕاستەوخۆ لە پەیوەندیدا بوون بە هاکان فیدانەوە، هیچ زانیارییەکی دیکە لە بارەی شوناس و ناسنامەیانەوە لە بەر دەستدا نییە.\nچۆن هاتوونەتە هەرێمی کوردستان؟\nئەو کەسانە خاوەنی پاسپۆرتی دبلۆماتیی هەرێمی کوردستانن، ئەوان ئامادەبوونیان بۆ ئەنجامدانی ئۆپەراسیۆنەکە بە هاکان فیدان ڕادەگەیەنن، فیدانیش بە ئەردۆغان دەڵێت:”دەتوانین بەڕێوەبەرانی پەکەکە تیرۆربکەین یان بیانڕفێنین، هەلێکی بەم جۆرە ڕەخساوە کە بتوانین ئەم کارە بکەین”، ئەردۆغانیش قبوڵی دەکات، بە قبوڵکردنی ئەردۆغان و هاکان فیدان ئۆپەراسیۆنەکە لە لایەن دەزگای سیخوڕی میتی تورکەوە دەستیپێکردووەو ئەو دوو ئەندامە خۆیان گەیاندووەتە هەرێمی کوردستان.\nئایا ئەوانەی دەستگیرکراون تەنیا دوو کەسن؟\nدەوترێت لە ناو بەدیلگیراواندا یەکینەیەک هەبوون، کە هەندێکیان کوردن، ئەو یەکینەیە لە باشوری کوردستان کاریان لەگەڵ میت کردووە.\nئۆپەراسیۆنی گەریلاکان لە بەرامبەر میتدا چۆن ئەنجامدرا؟\nچەند ڕۆژێک پاش بەدیلگیرانی ئەو ئەندامانەی میت، لە ڕۆژی ٧ی ئابدا لە سەر ڕێگای ئۆتۆمبێلێکی تایبەتی میتی تورک لە نزیک زاخۆ تەقینەوەیەکی گەورە ڕوویدا، ڕاگەیەندرا کە ئەو کەسانەی لەناو ئۆتۆمبێلەکدا بوون برینداربوون، دەوترێت کە ئەو کەسانە پەیوەندیان بەو تیمەوە هەبووە کە لە دووکان بەدیلگیرابوون.\nپاش بەدیلگیرانی ئەندامانی میت لە نێوان ئەنقەرەو سلێمانی و قەندیلدا چ دانوستانگەلێک ئەنجامدران؟\nڕۆژی ٣ی ئاب ئەردۆغان و فیدان چاوەڕێی بیستنی هەواڵی ئەنجامی پیلانی تیرۆرکردنی بەڕێوەبەرانی پەکەکە بوون، بەڵام لە بری ئەو هەواڵە گوێبیستی هەواڵێکی دیکە بوون، ئەو هەواڵە دەیوت: بەڕێوەبەرانی میت بەدیلگیراون، پاش ڕۆژێک بەرێوەبەرانی میت لەگەڵ بەهرۆز گەڵاڵی، نوێنەری یەکێتی لە ئەنقەرە دانیشتن، گەڵاڵی ئەو بابەتەی گواستەوە بۆ بەڕێوەبەرانی یەکێتی لە سلێمانی و ڕایگەیاند، کە دوو ئەندامی میت لەلایەن پەکەکەوە بەدیلگیراون و میت داوادەکات ئەو ئەندامانەی ئازادبکرێن.\nبەڕێوەبەرانی یەکێتی بۆ ئەوەی لەم بارەیەوە قسە لەگەڵ پەکەکە بکەن، داوایانکرد لەگەڵ بەڕێوەبەرانی کەجەکە کۆببنەوە، لەم بارەیەشەوە لە شوێنێکی دەوروبەری سلێمانی کۆبوونەوە.\nلەو دانیشتنەدا پەکەکە گرنگیی پرسەکەی بۆ یەکێتی ڕوونکردەوەو پێی ڕاگەیاندن کە بەدیلگیراوان ئازادناکرێن، بەڕێوەبەرانی پەکەکە بە یەکێتیان ڕاگەیاند، کە ئەوانەی بەدیلگیراون مومکینە ڕۆڵیان لە تیرۆرکردنی ساکینا جانسز و هەڤاڵانی هەبێت، پاش ئەو کۆبوونەیە هەموو شت بێدەنگ بووەوەو یەکێتی هیچی نەوت، پەکەکە لە کۆبوونەوەکەدا بە یەکێتی وتبوو، کە ئێمە تیمێکمان لە زاخۆ ڕاستەوخۆ کردە ئامانجی چالاکی، ئەگەر ئەو دوو ئەندامەی میت کە لە سلێمانی بەدیلگیراون تا ئێستا نەکوژراون بەهۆی ئەوەیەوە کە نامانەوێت ببینە هۆی دروستبوونی کێشە بۆ یەکێتی و شاری سلێمانی.\nپەیامەکەی پەکەکە کەی گەیشتە ئەنقەرە؟\nئەردۆغان کە تێگەیشت پەکەکە بڕیارنییە ئەو ئەندامانەی میت ئازاد بکات، دەستیکرد بە زیاترکردنی فشارەکان بۆ سەر یەکێتی، هەر لەم بارەیەوە لەگەڵ بەڕێوەبەرانی پارتیش کۆبوونەوە، پارتیش ڕایگەیاند، کە ڕووداوەکە لە هەرێمی ژێر دەسەڵاتی یەکێتی ڕوویداوەو ئەوان دەسەڵاتیان بە سەریدا نییە، پاش ئەو کۆبوونەوەو دانیشتنانە پاش هەفتەیەک بەهرۆز گەڵاڵی، نوێنەری یەکێتی لە تورکیا سنوورداش کرایەوە و نێردرایەوە سلێمانی.\nسیاسەتی یەکێتی لەم بارەیەوە چ دەبێت؟\nیەکێتی زوویرە لەوەی کە ئەو ڕووداوە لە هەرێمی ژێر دەسەڵاتی ئەواندا پێکهاتووە، یەکێتی داوایکرد پەکەکە ئەو کەسانە ئازادبکات، پارتیش پێداگرە لە سەر ئەو داواکارییەی یەکێتی، یەکێتی دەیەوێت پەیوەندییەکانی بە ئەنقەرەوە تووشی کێشە نەبێت، لە لایەکیشەوە یەکێتی باش دەزانێت ئەمە پرسێکە لە نێوان پەکەکە و تورکیاوە و ئەوان تەنیا دەتوانن ناوبژیوانی بکەن، هاوکات یەکێتی زۆر خوشحاڵە بەوەی کە ئۆپەراسیۆنی میت لە سلێمانی سەرنەکەوت.\nئایا ئەوە یەکەم جارە پەکەکە هێزی سەربە حکومەتی تورک بەدیل دەگرێت؟\nپێشتر پۆلیس و سەربازی حکومەتی تورک لەلایەن گەریلاکانەوە بەدیل گیرابوون، خێزانی ئەو بەدیلگیراوانە لە ڕێگای کۆمەڵەی مافی مرۆڤەوە هەوڵی ئازادکرنی ئەو بەدیل گیراوانەیان داوە، بەڵام حکومەتی تورک بەتەواوی ئیهمالی کردوون، هەروەها دەوترێت کە دوو سێ ساڵ پێش ئێستاش چەند کەسێکی سەربە میت دەستگیرکران، بەڵام بەڕێوەبەرانی تورکیا بەتایبەتی دەیانەوێت تەنیا ئەو دوو بەڕێوەبەرەی میت، کە لە ‘دوکان’ دەستگیرکراون ئازادبکرێن.\nئایا پەکەکە ئەو بەدیلگیراوانە ئازاد دەکات؟\nبەڕێوەبەرانی پەکەکە لە ڕێگای یەکێتییەوە ڕایانگەیاند، کە ئەو ئەندامانەی میت ئازاد ناکرێن.\nئایا دانپێدانانەکانی ئەو دوو ئەندامەی میت بڵاودەکرێتەوە؟\nبڵاوکردنەوەی دانپێدانانەکانی ئەو ئەندامانەی میتی تورک، ئەگەرێکی کراوەیە.\nئامادەکردنی: ئامەد دجلە\n“یەکێتی نەتەوەیی کاریگەری گەورەی دەبێت بۆ بەرەوپێشچوونی پرسی ئەنفال و جینۆساید”


www.komalah.org - توند بوونەوەی گوشارەکانی ئەمریکا بۆسەر ڕژیم و وەسوەسەکانی ئوپوزسیۆنی بۆرژوایی\nلاپه‌ڕه‌ی سه‌ره‌کی | وتاری ڕۆژ | توند بوونەوەی گوشارەکانی ئەمریکا بۆسەر ڕژیم و وەسوەسەکانی ئوپوزسیۆنی بۆرژوایی\nتوند بوونەوەی گوشارەکانی ئەمریکا بۆسەر ڕژیم و وەسوەسەکانی ئوپوزسیۆنی بۆرژوایی\nلەسەر بنەمای بەیانیەی كۆشكی سپی، دوناڵد تڕامپ رۆژی سێشەممە لە وتووێژێکی تەلەفونیدا لەگەڵ ئەمیری قەتەر و پادشای عەرەبستان، ڕژیمی کۆماری ئیسلامی ئێرانی بە مەترسی بۆ سەر سەقامگیریی رۆژهەڵاتی نێوەڕاست زانیوە و باسیان لە پێویستی بەرەنگار بوونەوەی نفوزی ئێران لە ناوچەکەدا کردوە. بەپێی ئەم بەیانیە، ترامپ هەروەها جەختی لەسەر چارەسەر بوونی ناکۆکیەکانی نێوان وڵاتانی عەرەبی و یەکێتی نێوان ئەندامانی شوڕای هاوکاری کەنداو بۆ بەرەنگار بوونەوە لەگەڵ نفوزی ئێران و شکستی توندڕەوەکان کردۆتەوە. جەخت کردنەوەی ترامپ لەسەر ئەم هەڵوێست گرتنانەی لە درێژەی ئەو ئاڵوگۆڕانەی کە لە کابینەکەی و بازنەی هاوکارانیدا ئەنجامی داوە، باس لە درێژەی سیاسەتی توند کردنەوەی گوشار بۆسەر ڕژیمی کۆماری ئیسلامی دەکات. ماوەیەک لەوە پێش سەرۆکی ئەمریکا، ڕکس تلرسۆن وەزیری دەرەوەی کە یەکێک لە موافقانی تەوافوقی هەستەیی لەگەڵ ئێران و مانەوەی بەرجام بوو لە پۆستەکەی دوور خستەوە و مایک پمپئۆ سەرۆکی سازمانی "سیا"ی خستە جێگاکەی. پمپئۆ وەک خودی دوناڵد ترامپ یەکێک لە نەیارانی تەوافوقی هەستەیی لەگەڵ ئێرانە و گەلێک جار خوازیاری هەڵوەشاندنەوە یان ئیسلاح کردنی بوو. ترامپ هەروەها جان بۆڵتۆنی وەک ڕاوێژکاری خۆی لە سەروی شوڕای ئەمنیەتی نەتەوەیی ئەمریکادا دانا. بۆڵتۆن کە لە دەوڵەتی جۆرج بوشی کوڕدا، بۆ دەورەیەک باڵویزی ویلایەتە یەكگرتوەکان بووە لە ڕێكخراوی نه‌ته‌وه‌یه‌كگرتووه‌كان، پێوەندیەکی باشی لەگەڵ سازمانی موجاهیدینی خەڵکی ئێران هەیە و گەلێک جار خوازیاری گۆڕینی ڕژیمی حاکم بەسەر ئێراندا بووە.\nدرێژەی گوشارەکانی ئەمریکا بۆسەر ڕژیمی کۆماری ئیسلامی دەرخەری ئەوەیە کە تەوافوقی هەستەیی و بەرجام نەک کۆتایی قەیران لە مناسباتی ڕژیم لەگەڵ ئەمریکا و ئوروپا و هاوپەیمانەکانیان لە رۆژهەڵاتی نێوەڕاست، بەڵکو تەنیا هەنگاوێک بووە لە ڕاستای چارەسەر کرانی ئەم قەیرانەدا. ئامانجی ئەمریکا و ئەروپا لە بەرجام نە تەنیا بەرگرتن لە ڕژیم بۆ دەست ڕاگەیشتنی بە چەکی ئەتۆمی، بەڵکو هاوڕا کردن و هاوئاهەنگ کردنی ئەم ڕژیم بووە لەگەڵ سیاسەتەکانیان لە رۆژهەڵاتی نێوارستدا وەک یەکێک لە گەرمترین کانونەکانی ڕقابەت و کێشمەکێشی زل هێزە جیهانی و ناوچەییەکان. ئەگەر تەوافوقی چەند لایەنەی هەستەیی بۆ ماوەی ١٠ ساڵ بەرنامە ئەتۆمیەکانی کۆماری ئیسلامی ڕاگرتوە، پێداگری ترامپ و پمپئۆ لەسەر ئیسلاح کردنی بەرجام و توند کردنەوەی گوشارەکان بۆ سەر ڕژیمی ئیسلامی، بەدوای ئەم ئامانجەوەیە کە پرۆژە ئەتۆمیەکانی ڕژیم بە گشتی ڕابگرێت و دخاڵەتگەریەکانی لە کانونەکانی قەیرانی ناوچەییدا بە تەواوی کۆنترۆڵ بکات. بەڵام ئەوەی کە روون و ئاشکرایە، دەوڵەتی ئەمریکا ئێستا لە مەوقعیەتێکدا نییە کە بۆ کۆنترۆڵ کردنی دخاڵەتگەریەکانی کۆماری ئیسلامی لە کانونەکانی قەیرانی ناوچەکەدا، کۆدنگیەکی نێونەتەوەیی وەک ئەوەی لە بەرانبەر بەرنامەی هەستەییدا لەدژی ڕژیمی ئیسلامی ئێڕان دروستی کرد، شکڵ پێبدات. لەم ڕوەوە ئەمریکا بۆ توند کردنەوەی گوشارەکانی لەدژی ڕژیمی کۆماری ئیسلامی ئەساسەن پشتی بە توانایی و زەرفیەتەکانی هاوپەیمانەکانی وەک عەرەبستان و باقی دەوڵەتانی حاکم لە حەوزەی کەنداو بەستوە. هەرچەند توند بوونەوەی گوشارەکانی ئەمریکا، کۆمپانیا ئوروپاییەکانی بۆ سەرمایەگوزاری کردن لە ئێرانی گەلێک بە ئیحتیات و دوودڵ کردوە و هێندێک لە زل هێزە ئوروپاییەکانی وادار کردوە تا هەڵسەنگاندی تەحریمی ئابووری لەدژی ئێران بە هۆی بەرنامە موشەکیە دوور هاوێژەکانیەوە بخەنە دەستوری کاریانەوە.\nسەرەڕای توند بوونەوەی گوشارەکان، سیاسەتی دەوڵەتی ئەمریکا رووخاندنی کۆماری ئیسلامی نییە. ئەمریکا لە ئێستادا پرۆژەیەکی بۆ ڕوخاندنی ڕژیمی کۆماری ئیسلامی نییە. بە سیاسەتی تەحریمی ئابووری یان تەنانەت بە بۆمبارانی چەند پێگەیەکی نیزامی و بەندەرگا ناکرێ هیچ ڕژیمێک بروخێندرێت. ئەمریکا دوای لەشکر کێشی بۆسەر ئەفغانستان و عێڕاق و بێتوانایی لە سەقامگیر کردنی نەزمی سیاسی و ئەمنیەتی جێی سەرنجی لەم وڵاتانەدا ئەساسەن بە هۆی کز بوونی توانایی ئابووری ناتوانێ لەشکرکێشیەکی نیزامی بۆسەر ئێران بخاتە دەستوری کارەوە. بێجگە لەوە تا کاتێک کە گەشەی بزوتنەوەی کرێکاری و جەماوەری، ڕژیمی ئیسلامی نە گەیاندبێتە لێواری مەرگ، هێزە رۆژئاواییەکان قەسەتی لادانی ئەویان نابێت و نایانەوێ چارەنووسی ئێران بەو مەوقعەیەتە جۆغڕافیایی و سیاسیەوە کە هەیەتی بە داهاتویەکی نادیار بسپێرن. بەڵام ئەگەر بێت و ئێران بچێتە قۆناغی شۆڕشگێڕانەوە و روخاندنی کۆماری ئیسلامی ببێتە بابەتێکی حەتمی ئەوکات ئەمریکا و باقی هێزە رۆژئاواییەکان هەوڵ ئەدەن کە بە پشت بەستن بە هاوکاری هێزە ئوپوزسیۆنە بۆرژواییەکان شۆڕشی ئێران بەلاڕێدا بەرن و پوچەڵی بکەنەوە.\nبەم حاڵەشەوە ئەم توند بوونەوەی گوشارانە لە نێو بەشێک لە ئوپوزسیۆنی بۆرژوایی ئێراندا ڕەنگی داوەتەوە. هێندێک لە هێزە ئوپوزسیۆنەکان لەژێر کاریگەری توند بوونەوەی گوشارەکانی ئەمریکا و هەڕەشەی لەدژی ڕژیمی کۆماری ئیسلامی لە تاو " خەبات لەگەڵ ئیمپڕیالیزمی ئەمریکا"، خەبات لەگەڵ کۆماری ئیسلامییان لەبیر چۆتەوە و بەکردەوە پەنایان بردۆتە بەر ناسیۆنالیزمی ئێرانی و دروشمی دیفاع لە مەیهەن دەڵێنەوە، بەشێکی دیکە لە هێزەکانی ئوپوزسیۆنی بۆرژوایی کە پێگەیەکی کۆمەڵایەتی بەرچاویان لە نێو خەڵکی ئێراندا نییە و ئاڵوگۆڕ لە خوارەوە بە زیانی بەرژەوەندیەکانی خۆیان دەزانن، هیوایان لەسەر توند بوونەوەی گوشارەکانی ئەمریکا بۆسەر ڕژیمی ئیسلامی هەڵچنیوە. سازمانی موجاهدینی خەڵک و ڕەوتە جۆراو جۆرە سەڵتەنەت تەڵەبەکان تا ئێستا گەلێک جار ئامادەیی خۆیان بۆ هاوکاری بۆ هەر چەشنە توند کردنەوەی گوشارێک لەدژی کۆماری ئیسلامی ئێران ڕاگەیاندوە. ئەحزاب و جەریاناتی ناسیۆنالیست لە کوردستان کە هیوادارن سیاسەتی توند کردنەوەی گوشاری ئەمریکا لە ئامانجە ئیستراتیژیکەکانیان نزیکتریان بکاتەوە، هەوڵ و چالاکیان بۆ پێکهێنانی بەرەی کوردستانی زیاتر و چڕ تر کردوە.\nلە گۆشەنیگای بەرژەوەندی کرێکاران و زۆربەی خەڵکی زۆرلێکراوی ئێران و ناوچەکەوە، ماهیەتی کێشمەکێشەکانی ئەمریکا و ڕژیمی کۆماری ئیسلامی سەرمایەدارانە و کۆنەپەرستانەیە و لە دژایەتی ئاشکرادایە لەگەڵ قازانج و بەرژەوەدنیەکانی ئەواندا. بۆ بەرەنگار بوونەوە لەگەڵ دواهاتە زیانبارەکانی ئەم جۆرە سیاسەتانە، ڕێگایەک بێجگە لە توند کردنەوەی خەبات بۆ روخاندنی کۆماری ئیسلامی، لەقاودانی ماهیەتی چینایەتی و کۆنەپەرستانەی ئەم کێشانە و ئاشکرا کردنی ماهیەتی ئیمپڕیالیستی سیاستەکانی دەوڵەتی ئەمریکا و هاوپەیمانەکانی لە ناوچەکەدا بوونی نییە. لە بارودۆخیکدا کە دەخاڵەتی هێزە سەرمایەداریەکان لە ئاڵوگۆڕی وڵاتانی ناوچەکەدا بۆتە یەکێک لە فاکتۆڕەکانی بەیانی بارودۆخی رۆژهەڵاتی نێوەڕاست و لە بارودۆخێکدا کە پشت بەستن بەم دەوڵەتانه بۆ بە دەسەڵات گەیشتن و گۆڕینی هاوسەنگی هێز بە قازانجی خۆ ڕوکنێکی ئەساسی لە ئیستراتیژی ئەحزاب و هێزە ئوپوزسیۆنە بۆرژواییەکان پێکدێنێ، دابین بوونی ڕێبەریی چینی کرێکار لە ناخی ئاڵوگۆڕەکانی داهاتودا و بەرپا کردنی ناوەندەکانی حاکمیەتی کرێکاری و جەماوەری دەورێکی یەکلا کەرەوەی لە پوچەڵ کردنەوەی ئەم دخاڵەتگەریانەدا دەبێت.


نێچیرڤان بارزانی ئەو هاوكێشەیە هەڵوەشێنێتەوە .. سەرۆكی پارتی دەبێت بە فلتەری "پاراستن"دا تێپەڕبێت\nهەواڵی / 5/12/2018 649 جار بینراوە\nرۆژی دووشەممەی رابردوو ئەنجومەنی سەركردایەتی پارتی دیموكراتی كوردستان كاندیدكردنی نێچیرڤان بارزانی بۆ پۆستی سەرۆكی هەرێمی كوردستان و مەسرور بارزانی بۆ پۆستی سەرۆكی حكومەتی داهاتووی هەرێم راگەیاند.\nكاندیدكردنی نێچیرڤان بارزانی بۆ پۆستی سەرۆكی هەرێم كاریگەری گەورەی دەبێت لەسەر پرۆسەی پێكهێنانی كابینەی نوێی حكومەت، بەپێی زانیارییەكانی (درەو میدیا)، نەخشەی پارتی بۆ كابینەی نوێ ئەوەیە پۆستی جێگری سەرۆكی هەرێم بدرێت بە (مەلا بەختیار) بەرپرسی دەستەی كارگێڕی یەكێتی نیشتمانی كە ئێستا لە حزبەكەی زویر بووە‌و لە ماڵەوە دانیشتووە، پارتی بەم هەنگاوە دەیەێت هەم مەلا بەختیار وەكو سەركردەیەك كە بەردەوام كۆننتاكی لەگەڵ پارتی هەیە بگەڕێنێتەوە بۆ ناو یەكێتی، هەم دەیەوێت جێگرێك لە سەرۆكایەتی هەرێم بۆ نێچیرڤان بارزانی دابنێت كە دوچاری سەرئێشەی نەكات.\nبەپێی زانیارییەكان هەر لە چوارچێوەی ئەو هەوڵانەی كە خراونەتەگەڕ بۆ سەرخستنی مەسرور بارزانی لە سەرۆكایەتی حكومەت، پارتی دەیەوێت مەرجەكەی یەكێتی قبوڵ بكات‌و یەك جێگر بۆ سەرۆكی حكومەت دابنێ‌و ئەو پۆستەش بدات بە یەكێتی (قوباد تاڵەبانی)، چونكە بەبێ هەماهەنگی یەكێتی لە زۆنی سەوز، كابینەكەی مەسرور بارزانی سەركەوتوو نابێت.\nمەسرور بارزانی كە تائێستا وەكو روخسارێكی ئەمنی‌و دورەپەرێز لە جەماوەر دەركەوتووە، بە هاتنی بۆ سەرۆكایەتی حكومەت دەیەوێت هاوشێوەی نێچیرڤانی بارزانی پێگە جەماوەرییەكەی بەهێز بكات، بۆیە بارزانی باوك و هەموو پارتی كار بۆ سەرخستنی دەكەن.\nپارتی و سەرۆكایەتی پەرلەمان


ئایا ده‌قێكی شه‌رعی هه‌یه كه مرۆڤ دڵنیا بكاته‌وه ، دوای تۆبه‌كردنی خوای گه‌وره ده‌یبه‌خشێت ؟\nگۆڕان لە سلێمانی‌و هەڵەبجە بەدوای گۆڕانكارییەوەیەو یەكێتی بێدەنگە \nگۆڕان: پێویستە حکومەت پابەندبێت بەو بەڵێنەی کە بڕینی موچە تەنها بۆ ئەم مانگە بووە\nهەواڵی / 13/1/2020 350 جار بینراوە\nپرسيارى هاوڵاتيه‌ك : مامۆستایانی به‌ڕێز سڵاوی خوای گه‌وره‌تان لێ بێت.\nمن كه‌سێكم له‌ته‌مه‌نی گه‌نجیمدا به‌هۆی هه‌واوهه‌وه‌سی قۆناغی گه‌نجیمه‌وه كه‌وتومه‌ته هه‌ڵه‌وه‌وتێكه‌ڵ به‌كاری (زینا)وهه‌وه‌س بازی بوم، به‌لاَم سوپاس بۆخوا پێش ئه‌وه‌ی ژیانی هاوسه‌رگیری پێك بهێنم به‌ڵێنم به‌خوای خۆم دا كه(واز له‌وكاره ناشه‌رعیه‌بهێنم وبه‌هیچ شێوه‌یه‌ك نه‌چمه‌وه سه‌ری) ئێستاش كه‌ماوه‌ی شه‌ش ساڵه ژنم هێناوه سوپاس بۆخوا به‌هیچ شێوه‌ی نه‌چوم به‌لای ئه‌وكاره‌داو هه‌رله‌وكاته‌شه‌وه به‌ڵێنم داوه كه‌نوێژو ڕۆژو بگرم، پرسیاره‌كه‌ی من ئه‌وه‌یه ئایا ده‌قێكی شه‌رعی هه‌یه كه ئاماژه به‌وه بكات ومرۆڤ له‌وه دڵنیا بكاته‌وه كه‌دوای گه‌ڕانه‌وه‌و تۆبه‌كردنی له‌وكاره ناشه‌رعیانه خوای گه‌وره ده‌یبه‌خشێت یان نا؟ وه‌لاَم دانه‌وه‌تان ئاسووده‌یی زیاترم پێده‌به‌خشێت دوباره سوباس .\nسوپاس و ستایش بۆ په‌روه‌ردگاری جیهانیان، وه درود و ڕه‌حمه‌ت بۆ سه‌ر گیانی پاكی پێغه‌مبه‌ر و گشت كه‌س و یاران و شوێنكه‌وتوانی به‌گشتی.\nوه‌ڵام: سه‌باره‌ت به پرسیاره‌كه‌ی به‌ڕێزتان:\nبه‌ڵێ چه‌ندین ده‌قی شه‌رعیمان هه‌یه جه‌خت له‌سه‌ر ئه‌وه ده‌كاته‌وه كه خوای گه‌وره به‌ڕه‌حم و به‌زه‌یی خۆی ده‌رگای ته‌وبه‌ی به‌رده‌وام به‌ڕووی به‌نده‌كانیدا كراوه‌یه و هه‌ر كاتێك به‌نده‌كانی ته‌وبه له تاوان و گوناه بكه‌ن و په‌شیمان ببنه‌وه به‌دڵ و به‌كرده‌وه‌ش وازی لی بهێنن و جارێكی تر دوای ئه‌و ته‌وبه‌یه نه‌چنه‌وه سه‌ر ئه‌و تاوانه و دووباره‌ی نه‌كه‌نه‌وه، ئه‌وه دڵنیا بن له‌وه‌ی كه خوای په‌روه‌ردگار له‌و گوناهانه‌ی پێشوویان هه‌مووی خۆش ده‌بێت، و له‌م باره‌یه‌یشه‌وه خوای په‌روه‌ردگار ده‌فه‌رمووێت: (قُلْ يا عِبَادِي الَّذِینَ أَسْرَفُوا عَلی أَنْفُسِهِمْ لا تَقْنَطوا مِنْ رَحْمَه‌ِ اللَّهِ إِنَّ اللَّهَ يغْفِرُ الذُنُوبَ جَمِیعاً إِنَّهُ هُوَ الْغَفُورُ الرَّحِیمُ). (الزمر:53). واته:بڵێ به‌و به‌ندانه‌ی خودا كه زۆر له تاوان و خراپه‌كاریدا ڕۆچوون، له به‌زه‌یی خوا بێ هیوا مه‌بن، خوا له هه‌موو تاوانه‌كان خۆش ده‌بێت، هه‌رچه‌ند و هه‌رچۆ بێت، چونكه خوا زاتێكی لێبوورده و به به‌زه‌ییه.\nجا خوای په‌روه‌ردگار هه‌ر به‌وه‌وه نه‌وه‌ستاوه كه ته‌نها له تاوانه‌كانیان خۆش ببێت، به‌ڵكو به‌ڵێنی ئه‌وه‌یشی به تاوانباران داوه، كه ئه‌گه‌ر به‌ڕاستی ته‌وبه بكه‌ن، ئه‌وه هه‌رچی خراپه‌كانیشیان هه‌یه بۆیان ده‌گۆرێت به‌چاكه و كاری خێر، له‌م باره‌یه‌یشه‌وه خوای په‌روه‌ردگار له قورئاندا ده‌فه‌رمووێت: (وَالَّذینَ لا يدْعُونَ مَعَ اللَّهِ إِڵهاً ا‌خَرَ وَلا يقْتُلُونَ النَّفْسَ الَّتِی حَرَّمَ اللَّهُ إِلَّا بِالْحَقِّ وَلا يزْنُونَ وَمَنْ ێفْعَلْ ذَلِكَ يلْقَ أَثاماً ِلَّا مَنْ تَابَ وَا‌مَنَ وَعَمِل عَمَلاً صَالِحاً فَأُوڵئِكَ یُبَدِّلُ اللَّهُ سَیِّئَاتِهِمْ حَسَنَاتٍ وَكَانَ اللَّهُ غَفُوراً رَحِیماً). (الفرقان:69-70).\nواته: ئه‌و كه‌سانه‌ی كه جگه له زاتی تاكی پاكی په‌روه‌ردگار خوایه‌كی تر نا په‌رستن، وه خوێنی خه‌ڵكی به حه‌رامی و به‌ناحه‌ق نا ڕێژن، وه‌كاری داوێن پیسی و زینا ناكه‌ن، وه هه‌ر كه‌س ئه‌م كارانه بكات، ئه‌وه خوای په‌روه‌ردگار ئه‌نجامی كرده‌وه‌كانی دێنێته‌وه پێش چاوی و سزای سه‌ختیان له سه‌ر وه‌رده‌گرێت.\nجگه له‌و كه‌سانه نه‌بێت، كه پاشتر ته‌وبه‌یان كردوه، و وازیان له‌و كرده‌وه به‌دانه‌یان هێناوه و نه‌گه‌ڕاونه‌ته‌وه سه‌ری، و كرده‌وه‌ی چاكه‌یان كردوه، ئه‌وانه خوای په‌روه‌ردگار كرده‌وه خراپه‌كانیان بۆ ده‌گۆڕێت به چاكه، و خوای په‌روه‌ردگار لێبوورده و به به‌زه‌ییه. له به‌ر ئه‌وه جه‌نابت و هه‌موو ئه‌و كه‌سانه‌یش كه تووشی ئه‌و جۆره كرده‌وه و هاوشێوه‌كانیان بوون دڵنیا ده‌كه‌ینه‌وه، كه خوای په‌روه‌ردگار له هه‌موو گوناهه‌كان خۆش ده‌بێت به مه‌رجێك مرۆڤ ته‌وبه‌یه‌كی راسته‌قینه بكات و جارێكی تر نه گه‌ڕێته‌وه سه‌ر ئه‌و جۆره كارانه، و مرۆڤ پێویسته زۆر په‌له بكات له گه‌ڕانه‌وه‌ی بۆ لای خودا، چونكه كه‌س نازانێت كه‌ی مردن ده‌سته و یه‌خه‌ی ده‌بێت و ئه‌و كاته‌یش مۆڵه‌تی گه‌ڕانه‌وه نامێنێت و ده‌رگاری ته‌وبه دا ده‌خرێت، و په‌شیمانی دادی كه‌س نادات، داواكارین له خوای په‌روه‌ردگار به‌رده‌وامیت له‌سه‌ر ته‌وبه و وازهێنان له‌گوناه زیاترپێ ببه‌خشێ له‌گوناهی هه‌موو لایه‌كمان خۆش ببێت ,,,,امین.


کاوسێن بابەکر - 4-09-2017 - 6367 جار خوێندراوەتەوە\nدیسان حزبەکان کەوتنەوە بەردەم ویژدان ودەنگی جەماوەر! کۆمیسیۆنی باڵای ھەڵبژاردنەکان بڕیاریدا ئامادەیە بۆ ١/١١ ھەڵبژارندنەکانی پەرلەمان وسەرۆکی ھەرێم جێبەجێ بکات،بەمەش پارتە سیاسیەکان دەکەونەوە بەردەم لێپرسینەوەی ھاوڵاتیان،ئەوپارتانەی یاریان باش نەکردبێ وفاوڵیان زیاتر بێ لەئەوانی دی، دەکەونە بەر لێپرسینەوەو سزادەدەرێن ودەنگی کەم دەچننەوە،من باسی حزبەکەی خۆم دەکەم،ھەڵبژاردنی ڕابردووتەنھا ١٨کورسیمان ھێنا!ھێشتا دەبێ مەمنونی خەڵک وجەماوەری دڵسۆزی ڕابردووی پڕشکۆی یەکێتی وڕووباری خوێنی شەھیدان وگەورەیی وخۆشەویستی مام جەلال بین کەئەوەندەشمان ھێنا!ھۆکارەکانیش روون وئاشکران،جگەلە جیابوونەوەی ھەڤاڵانی گۆڕان سەرکردایەتی یەکێتی لەم چەند ساڵەدا یاریکەریکی باش نەبوو،سەرەڕاش چەندین فاوڵیان کرد کەبوون بەھۆی توڕەکردنی جەماوەر.\nئێساش، لەبەردەم ھەڵبژاردنێکی نوێداین،ئایا کەم وکوڕیەکانمان راستکردونەوە؟ ئایا ھەڵوێست و یاریەکانمان دیراسەکراوو جووت بوون لەگەل پرەنسیپ و میتۆدی سیاسیمان یان کەسی و لاوازبوون؟ نەخیر ئەو کەمو کوڕیانەی ھەمان بوون ھیچیان چارەسەر نەکراون بەڵکو گەورەترو تۆختر بوونەتەوە،ناکۆکیەکانی نێوان سەرکردەکان گەرمترو توندتر بوون،نەتوانراوە کۆنگرە ببەسترێ،نەتوانراچاکسازیەکان بکرێن وھیچ نەبێ بەشێک لەو دەم وچاوانە بگۆڕدرێن وخوێنی نوێ بخزێتە نێو دەمارەکانی یەکێتی ویەکێتی جارێکی تر بێتەوە سەر سکەی خۆی ولەئاستی قوربانی وسەروەریەکانیدا بێت، چەندین داواو پێشنیارو پڕۆژە بەرزکرانەوە، لەلایەن دکتۆر بەرھەم، مەلا بەختیار، چەندین پرۆژەی تر بەواژووی دەیان مەکتەب سیاسی وسەرکردایەتی، بچوکترین ئەنجامی نەبوو!\nلەیاریەکانیشدا لەگەل پارتەکان وھەوڵدانەکان بۆ یەکڕیزی وباشکردنی بژێوی خەڵک، راستە یەکێتی ڕۆڵێکی بینی بەلام لەکۆتاییدا ڕۆڵەکە ھیچ قازانجی نە بۆ یەکێتی نە بۆ خەڵک نەبوو،چونکە یەکێتی لە ئاستێکی وادانەبوو ھیچ لایەک گوێی لێ بگرێت، لەناوخۆیدا دووبەرەکی وھەلپەرستی وھەڵوێستی کەسی ھەندیک سەرکردەو کەوتنی ھەندێکی تریان بەلای پارتی یان گۆڕاندا بوونە ھۆی وونکردنی ناسنامەی یەکێتی وبێکاریگەری ھەڵویست وھەنگاوەکانی! بۆنموونە، بەشداری لەڕیفڕاندۆمدا لەرزۆک وشەرمنانە بوو نەتوانرا بڕیارێکی گردەبر ویەکلا کەرەوەبدات وببێتە خاوەنی پڕۆژەکە!یان ڕەتی بکاتەوە،ڕێککەوتنی لەگەل گۆڕان،دوای ئەو ھەمووماوەیە ھێشتا ڕوون نییە لەگەل گۆڕان دەیانەوێ چی بکەن،من ناڵێم خەتاکە تەنھا ھی یەکیتیە بەڵام پێموایە یەکێتی ھێشتا لە مەبەستی گۆڕان نەگەیشتووە!کە ئەوە نوسینێکی سەربەخۆی پێویستە!یەکێتی لەڕێکەوتنەکەدا داوای یەکگرتنی کرد کەچی لەولاوە ھێشتا قۆناغەسەرەتاییەکانیان جێبەجی نەکردووە!\nیەکێتی و لیست؛\nیەکێتی چەند لیستی دەبێ؟ ئایا د.بەرھەم لیستی جیاوازی دەبێ وەک دەیبیستین و یەکێتیش لیستێکی سەربەخۆ؟ یان یەکێتی لەگەڵ پارتی لیستی ھاوبەش دروست دەکەن؟\nھەردوو سیناریۆکە خراپە بەڵام لەوە خراپتر دوو لیستیە کە یەکێکیان لەگەڵ پارتی بێت!\nچونکە ئێستا غروری پارتی و مامەڵەی خراپی دەبینین کە ١٨کورسیمان ھەیە ئەودەم بەدوولیستی، زۆر کەمتر لەوژمارەیە دەھێنین وئینجا بزانە پارتی چ مامەڵەیەکی خراپترمان بەرانبەر دەکات!\nئەگەر د.بەرھەمیش خۆی بۆلیستی سەربەخۆ یەکلا بکاتەوە ئایا دەتوانێ بای ئەوەندە کورسی بھێنێ پارتی ناچار بە چاکسازی وپاکسازی بکات وحکومەت بەسسیستم بکات؟ئایا دەتوانێ لەگۆڕان کاریگەری زیاتری ھەبێ؟ئەی یەکێتی دوای ئەم دوولیستیە چارەنوسی چی دەبێ؟ئەی ناکرێ د.بەرەھم ھەرلە ناویەکێتی وبۆ یەکێتی بچێتە ناو پرۆسەی ھەڵبژاردن و سەرپەرشتی ھەڵمەتەکە بکات ؟کەدڵنیام ڕێکەوتنێکی ئاوای نێوان ھەڤاڵانی سەرکردایەتی نەک کورسیەکانی یەکێتی دانابەزن بەڵکو بەرزیش دەبنەوە.\n( ئەم بابەتە نوسین زیاتر ھەڵدەگرێ،لەگەڵ ڕوون بوونەوەی زیاتری جوڵەکان منیش بەردەوام دەبم).


کاردانەوەی توندوتیژی ئەردوغان بەرامبەر بە سیاسەتی ھێرشبەرانەی ترەمپ - SAHAR KURDISH (Sorani)\nکاردانەوەی توندوتیژی ئەردوغان بەرامبەر بە سیاسەتی ھێرشبەرانەی ترەمپ\nAug 12, 2018 16:26 Asia/Tehran\nسەرۆک کۆماری تورکیا لە کاردانەوەیەک دا ەرامبەر بە سیاسەتی ھێرشبەرانەو پڕ لە ھەڕەشەو گوڕەشەی سەرۆک کۆماری ئەمریکا دژی ئەو وڵاتە ڕایگەیاند: جەماوەری تورکیا دەمرن بەڵام ملکەچی سەرشۆڕی نابن.\nبەپێی ڕاپۆرتی هەواڵدەریی ڕادیۆو تەلەفزیۆنی ئێران، ڕەجەب تەیب ئەردوغان سەرۆک کۆماری تورکیا وێڕای ئاماژە کردن بە وتەکانی ئەم دواییەی داناڵد ترەمپی سەرۆک کۆماری ئەمریکا لە بارەی ئەمەی کە تورکیا دەبێ ھەتا کاتژمێر ١٨ی ڕۆژی یەکشەممە ئاندرۆ برۆنسۆنی قەشەی ئەمریکی ئازاد بکات، پێی داگرت: ئەمریکا ناتوانێ بە زمانی ھەڕەشەو گوڕەشە گەلی تورکیا بە چۆک دا بێنێ.\nئەردوغان بە دەربڕینی ئەمەی کە فیداکردنی تورکیا بۆ قەشەیەک شیاوی ھاوبەشیی ستراتژیانە نییە، وتیشی: تورکیا وڵاتێکی یاسامەندەو قەت لە چوارچێوەی یاسا ناترازێت.\nحکومەتی تورکیا ئەندرو برونسۆنی لە مانگی ئۆکتۆبری٢٠١٦ بەتۆمەتی ئەنجامدانی هەوڵی تیرۆریستی، شۆڤاری و پەیوەندی گرتن بە فەتحوڵڵا گولەن، قۆڵبەست کردو و ئێستاش لە ماڵەکەی لەتورکیا دەستبەسەرە.\nسەرۆک کۆماری تورکیا ھەروەھا وێڕای تۆمەتبار کردنی ئەمریکا بە وەڕێ خستنی شەڕی ئابووری لە جیھاندا، وتیشی: تورکیا خەریکی بەستێن خۆشکردنە بۆ سات و سەودا کردن بە پارەی نیشتیمانی لەگەڵ ئێران و ڕووسیاو چین و ئۆکرانیا وەکوو کۆمەڵە وڵاتێک کە زیاترین بارستایی بازرگانیی لەگەڵیاندا ھەیە.\nئەردوغان پێشی داگرتوە کە، ئەگەر بێتوو وڵاتانی ئەورووپاش خوازیاری خۆڕاپسکاندن لە دۆلار بن ئامادەیە لەگەڵ ئەوانیش دا ھەر بە ھەمان شێوە کاری بازرگانی بکات.